text:
Meya Mugisha Philbert yasezeranyije abatuye umurenge wa Musange kurangiza vuba imirimo yo kubaka urwibutso rwa Musange
Kuri uyu wa 05 Kamena 2016, mu karere ka Nyamagabe mu mirenge ya Kaduha na Musange ahazwi nko mu Bunyambiriri, bibutse ababo bazize Jenoside yakorewe Abatutsi ku nshuro ya 22 bizezwa ko urwibutso rwa Musange ruzaba rwuzuye bitarenze muri Mata umwaka utaha.
Igikorwa cyo kwibuka abazize Jenoside mu mirenge ya Kaduha na Musange, cyabanjirijwe n’ijoro ryo kwibuka, aho hatanzwe ubuhamya butandukanye bw’abarokokeye aho mu Bunyambiriri.
Mu buhamya bwatanzwe n’umwe mu barokokeye I Musange, Giramata Marie Claire, yavuze inzira yaciyemo we n’akana bari bari kumwe icyo gihe. Ubuhamya bwe bwashenguye imitima ya benshi mu bari muri uwo muhango.
Uyu mubyeyi yavuze ko hari aho bageze bakabata mu cyobo ari bazima nyuma bakaza gukurwamo n’abagiraneza. Uyu warokokeye aha I Musange yashimiye umuryango wamuhishe akesha ubuzima uyu munsi
Karemera Ildephose wavuze mu izina ry’imiryango ishyinguye ababo aha I Musange, yasabye abaturage bazi ahari imibiri y’abazize Jenoside gutanga amakuru kugira ngo bashyingurwe mu cyubahiro.
Karemera yagize ati: “ Turi muri Leta y’ubumwe bw’abanyarwanda, ntawavuga ngo yabonye ahari umubiri w’umuntu wishwe muri Jenoside ngo abizire ariko kuba mutatwereka ahari abacu kandi muhazi, ni ikintu tubagaya.”
Umuyobozi w’Akarere ka Nyamagabe Mugisha Philbert wari umushyitsi mukuru muri uwo muhango, yasabye abitabiriye uwo muhango gufatanya n’inzego zose kurwanya ingengabitekerezo ya Jonoside no kugaragaza ahantu hari imibiri y’abazize Jenoside batarashyingurwa mu cyubahiro.
Uyu muyobozi yakomeje avuga ko muri iki gihe cyo kwibuka mu karere ka Nyamagabe hagaragaye ingengabitekerezo ya Jenoside inshuro zigera ku 5 mu mirenge 17 igize ako karere.
Meya Mugisha yanenze abagaragayeho ingengabitekerezo aho yatanze urugero rwo mu murenge wa Mbazi aho mu gihe cy’icyunamo hagaragaye ingengabitekerezo irimo n’ubugome bukomeye
Yagize ati: “Muri iki cyumweru dushoje abantu bataramenyekana bitwikiriye ijoro bajya kumva iruhukiyemo imibiri y’abacu bishwe muri Jenoside bagerageza kuyicukura n’ubwo igikorwa bari batangiye batakigezeho kuko imibiri batabashije kuyitwara ariko igikorwa cyo cyarakozwe bagamije gushengura abacutse kw’icumu rya Jenoside”
Uyu muyobozi yavuze ko hari impamvu zitandukanye zatumye urwibutso rwa Musange rutinda kuzura ariko abasezeranya kuba rwaruzuye bitarenze umwaka utaha.
Yagize ati: “Hari impamvu zitandukanye zatumye urwibutso rwa Musange rutinda kuzura harimo iz’imicungire mibi y’abari bashinzwe kurukurikirana ngo rwuzure vuba, ubundi uru rwibutso rwakagombye kuba rwaruzuye ariko umwaka utaha abazaza kwibukira hano bazibukira ku rwibutso rwuzuye.”
Mu murenge wa Musange hashyinguye imibiri y’abatutsi ibihumbi birenga 26317 naho ku rwibutso rwa Kaduha ho hashyinguwemo imibiri irenga ibihumbi 46920 y’abatutsi bishwe muri Jenoside yakorewe Abatutsi muri Mata 1994.
Giramata Marie Claire yatanze ubuhamya bwashenguye abari aho
Abayobozi bunamiye ndetse banashyira indabo ku mva
Abayobozi mu nagbo na polisi nabo bari bifatanyije n’abaturage mu kwibuka
Abaturage nabo bari bitabiriye umuhango wo kwibuka Jenoside yakorewe abatutsi baguye mu Bunyambiriri
Jean Paul Nkundineza
MAKURUKI.RW


c: text/html

text:
Intel irizeza urubyiruko ubafasha mu kumenyekanisha ibikorwa by’ikoranabuhanga
Ikigo mpuzamahanga gikora ibijyanye n’ikoranabuhanga “Intel”, kirizeza urubyiruko rw’u Rwanda rukora ibijyanye na porogaramu za mudasobwa, ubufasha mu kumenyekanisha ibikorwa byarwo.
Ibi byatangajwe kuri uyu wa Gatanu, tariki 20/11/2015, na Frederic Odhiambo uhagarariye iyi sosiyete muri Afurika y’Iburasirazuba, aho ari mu ruzinduko mu Rwanda rugamije gushaka abakiri bato bakora ibijyanye na porogaramu za mudasobwa, ngo bashyigikirwe.
Odhiambo ukorera iki kigo gisanzwe gikora za mudasobwa ndetse n’ibindi bikoresho bijyanye na zo, yatangaje ko nk’uko basanzwe babigenza mu bice bitandukanye bya Afurika, yaje mu Rwanda kureba uburyo ikigo ahagarariye cyafasha urubyiruko, cyane cyane mu kumenyekanisha ibyo rukora mu ikoranabuhanga.
Yagize ati “Umuntu wese utari umunebwe, uzatwereka igikorwa kirimo agashya atagikopeye ahandi, kandi gifite ibibazo kije gusubiza mu muryango atuyemo no ku isi muri rusange, tuzamufasha nta kabuza kimenyekane ku rwego rushimishije.”
Uwamahoro Nadia, Umuyobozi wa sosiyete “Data System Ltd” ifite umushinga wa “Gira ICT”, yatangaje ko iyi gahunda yo gukorana na Intel, izabafasha kugera ku nshingano biyemeje zo gusakaza ikoranabuhanga mu Banyarwanda. Iyi sosiyete ikorana n’urubyiruko, abarimu, abanyeshuri ndetse n’abakiri bato bakora iby’ikoranabuhanga.
Uwamahoro avuga ko binyuze mu mushinga wa Gira ICT, amasosiyete agera ku icumi y’urubyiruko bakorana, yujuje ibisabwa na Intel azatoranywamo agafashwa mu kumenyekanisha ibikorwa byayo, kuko ari yo mbogamizi ikomeye urubyiruko ruhura na yo.”
Uwamahoro yagize ati “Abenshi mu rubyiruko dukorana ni abahanga. Bakora porogaramu zitandukanye zirimo izakwifashishwa muri za kaminuza, mu mabanki, mu bitaro, mu bucuruzi , mu nganda no mu bindi bigo bitandukanye; ariko bahura n’imbogamizi ikomeye y’ubushobozi buke butuma ibikorwa byabo bitamenyekana ku buryo byababyarira umusaruro uhagije kandi unashimishije”.
Intel ni Sosiyeti y’Abanyamerika ikora ibijyanye na za mudasobwa ndetse na za porogaramu zitandukanye, ikaba ifite intego yo gusakaza umuyoboro wa interineti n’ibikoresho by’ikoranabuhanga ku mugabane w’Afurika.
Roger Marc Rutindukanamurego

robotstxt: allowed

filter: keep


text:
Ku nshuro ya mbere mu mateka y'u Rwanda,
Abanyamahanga 21 bashaka kubona
ubwenegihugu bw'u Rwanda bakoreshejwe ikizamini. Icyo babanjirijeho ni icyanditse,
abazagitsinda bazakurikizaho icyo mu magambo, abazagitsinda bazemezwa n'inama
y'abaminisitiri, abazaba babuhawe bazarahirire imbere y'umuyobozi w'akarere.
Aba banyamahanga bakoreshejwe ikizamini n'icyigo gishinzwe abinjira n'abasohoka mu Rwanda. Bamwe muri bo bifuza ubwo bwenegihugu bavukiye mu Rwanda abandi bashatse abagore b'Abanyarwandakazi.
Bamwe mu bakoze icyo kizamini, harimo abakomoka muri Kongo, badutangarije ko bizeye neza ko bazatsinda icyizamini cyanditse babanjirijeho.
Iteka rya Perezida rirebana no guhabwa ubwenegihugu bw'u Rwanda ryasohotse mu kwezi kwa 5 mu mwaka wa 2009> Kuva ryasohoka, bariya banyamahanga 21, nibo ba mbere bakoreshejwe ikizamini cyo kubona ubwo bwenegihugu.
Iryo teka rivuga ko kugira ngo umuntu ahabwe ubwenigihugu bw'u Rwanda agomba kuba fite imyaka 18 kandi amaze nibura imyaka 3 aba mu Rwanda.


text:
Ibyo turebesha amaso sibyo kuri
" Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima n’imyuka mibi y’ahantu ho mu ijuru " (Abefeso 6,12).
Umwanditsi w’umuhanga w’Umugiriki witwa Plato yanditse inkuru yitwa " Imfungwa zo mu buvumo" (Le myithe de la Caverne). Muri iyo nkuru avuga mo abantu bari bafungiye mu buvumo, bateye umugongo umuryango w’ubuvumo kandi badashobora guhindukira.
Iyo izuba ryavaga, babonaga igicucu cy’ibintu byose byacaga imbere y’ubuvumo ariko ntibashobore kubibona byo bwite. Kubera akamenyero, baza kwibwira ko ibyo bicucu babona aribyo bintu kandi ko mu buzima ari uko ibintu bimeze. Nyamara ibyo byagaragariraga amaso yabo byari igicucu gusa, ntibyari ukuri.
Ubwo Petero yigishaga kwa Koruneriyo nawe yakoresheje ikigereranyo , avuga ko abatizera ari abantu Satani yagize imfungwa kandi " Akabatwaza igitugu" (Ibyakozwe ’intumwa 10,38).
Abo twita abanyabyaha, kenshi tukabivugana agasuzuguro ndetse n’umujinya w’uko banze kwihana, Imana yo ibarebana imbabazi kuko iziko ari imfungwa Satani yahumye amaso kandi akaba azitwaza igitugu.Ni abantu twari dukwiriye kugirira impuhwe , ndetse tukababazwa n’uko bameze.
Njya ntangara nk’iyo numvise umugore avuga ngo :" Njye ndashima Imana umugabo wanjye ntakizwa ariko ni umuntu mwiza ntajya ambuza kujya gusenga ." Mbega ubuhumyi!!! Yeeee, ashobora kuba ari umuntu mwiza koko ndetse ntakubuze kujya gusenga, ariko ari mu nzira y’igihogere ijyana kurimbuka.
Satani yamugize imbata kandi" Urupfu ruramuragiye " (Zaburi 49,15) Kandi uretse ko tureba kandi tukumva nabi, ubundi iyo wegereye abantu badakijijwe; ukumva keretse abo Satani yanangiye kuko nabyo ajya abikora. Kandi no mu mfungwa zisanzwe z’umubiri, harimo bamwe bishimira kuba muri gereza kuruta kuba mu mudendezo w’ubuzima busanzwe.
Nicyo cyatumye Yesu agira ati:" ntawe ushobora kwinjira mu nzu y’umunyamaboko ngo amusahure ibye atabanje kumuboha ". Satani ni umunyamaboko kandi afite abantu benshi yagize imbata, kugirango tubakureyo ni uko tubanza kuboha uwo ubafunze.
Mbere yo kubwiriza ubutumwa niyo mpamvu ari byiza kubanza gusengera abo bantu bose ushaka kubwira. Umuntu umwe yabivuze neza ngo :" Mbere yo kubwira abantu iby’Imana, ujye ubanza ubwire Imana ibyabo".
Hari ubwo tubwiriza twabona abantu badahaguruka ngo bihane tukagirango barinangiye nyamara ari uko baboshye. Wabwira ute umuntu uboshye amaguru ngo nahaguruke agende? Wabwira ute impumyi ngo nitandukanye icyiza n’ikibi? Niyo mpamvu tugomba " Kubohoza abantu bacu, tugahinduura gakongo yacu" mu buryo bwo gusenga.
Kandi uru rugamba rurakomeye. Kuko nk’uko tumaze kubibona, ni urugamba rw’ubugingo n’urupfu. Ikindi, abo turwana nabo bazi icyo bakora kandi ni benshi. Ariko ibyo nibigukange , baraneshejwe.
Umuvugabutumwa umwe wo muri Amerika y’amajyepfo witwa Carlos Anacondia yasenze Imana ayisaba ubutware maze ngo iramusubiza iti:" Ubutware narabubahaye , niba mutabukoresha ni uko mutabishatse".
Imana imuhishurira ko ivugabutumwa rifite imbaraga rigomba kubanzirizwa n’amasengesho y’urugamba rwo kuboha no kwirukana imyuka y’abadayimoni ibuza abantu kwihana.
Kuva aho yatangiriye kubikora, agendana n’ikipe y’abanyamasengesho , bakamara amezi barwana n’imyuka iri aho bazakorera ibiterane maze bamara kuyicogoza , bakabona gutangira kubwiriza. Ubu ni umwe mu bavugabutumwa rurangiranwa muri ako gace k’isi.
Nta handi ibanga rye riri, yemeye ko ibyo Yesu yavuze ko ari byo ko " ntawabasha kujya mu nzu y’umunyamaboko ngo amusahure atabanje kumuboha".
Niba ibi abanyamasengesho bacu bari babizi, n’abaririmbyi bakabimenya, abapasitoro n’abavugabutumwa ntibabivuge mu magambo gusa, twasahura Satani ubwami bwe tukabumaraho abantu, tugahesha umwami wacu icyubahiro, maze tugahesha abantu bacu umugisha w’agakiza.
" Uwiteka Gitare cyacu, igisha amaboko yacu kurasana, n’intoki zacu uzigishe kurwana" (Zaburi 144,1 )
MURAKOZE IMANA IBAHE UMUGISHA MWINSHI
Iyi nkuru yakuwe mu gitabo cya Antoine RUTAYISIRE cyitwa SENGA Uhindure Gakondo yawe.
Yanditswe nubwanditsi bwa www.jesus.rw
www.Jesus.rw


text:
Abandi bana ubatumye he?
Umunsi umwe mu gihugu gishishikariza abantu kubyara abana benshi (hamwe ubyara bakaguhemba kubera ko bafite abaturage bake cyangwa bashaje) hari hateguwe gahunda yo guhemba umuryango waba ufite abana 14.
Ni uko hakaba imiryango imwe yari ifite abana 13, umugabo amaze kumva iryo tangazo yibuka ko yari yarabyaye umwana hanze niko kwegera umugore we amusobanurira yitonze ko yari yarabimuhishe ariko ko byaba byiza agiye kuzana uwo mwana kugira ngo babashe kwegukana ibyo bihembo byari byateganyijwe dore ko byari binatubutse.
Umugore aramwemerera umugabo anyarukira kuzana wa mwana ; akimugeza imuhira ariko, ngo ajye kureba asanga mu rugo hasigaye abana 2 gusa, niko guhita abaza umugore ati "Abandi bana ubatumye he ko ubona amasaha y’irushanwa yegereje ?” Nyamugore niko kumusubiza ati
"Burya wabaye ukiva hano ugiye gushaka uwo mwana wawe, ba bana bandi nabo ba se baba basesekaye hano baje kubatwara ngo babajyane mu
irushanwa."Umugabo arumirwa !
Related Posts by Categories


text:
Tungurusumu akenshi imenyerewe nk’ikirungo cyo guhumuza ibiryo ariko kandi burya ifite akamaro karenzeho kuko ifasha umubiri kwiyubaka ndetse no kwirinda.
Abantu benshi bakunze gukoresha tungurusumu nk’ikirungo gusa gikoreshwa hagamijwe guha ibiryo impumuro nziza ariko nkuko bitangazwa n’ikigo gikora imiti mu biribwa kizwi ku izina rya « Dynapharm », burya tungurusumu yunganira ikanarinda umubiri mu rwego rwo kurwanya indwara ndetse no mu rwego rwo kwiyubaka ; burya tungurusumu iri mu miti ivura indwara y’inzoka za « Amibe » igihe umuntu ayiriye ari mbisi.
Tungurusumu akenshi abantu bakunze kuyirya itetse nk’ikirungo, abenshi bitwaza ko ngo kuyirya ari mbisi ibatera kunuka mu kanwa ndetse ngo iyo iriwe ari mbisi ngo igira uburyaryate mu kanwa nyamara ngo ni byiza igiye iribwa ari mbisi kuko ari bwo iba ifite akamaro kenshi dore ko inakoreshwa mu kuvura abantu bagira ikibazo cy’inzara zo mu ntoki cyangwa ku mano zikunda kuvunagurika aho bene bariya bantu bagirwa inama yo kujya bakubisha inzara zabo tungurusumu byibuze bigakorwa mu gihe kingana n’icyumweru.
Abahanga mu buvuzi barimo uwitwa Stephanie Bright na vincent Cueff bemeza ko Tungurusumu ikungahaye ku birinda indwara ku buryo umuntu ukunda kurya tungurusumu adapfa kwibasirwa n’indwara izo ari zo zose. Tungurusumu kandi ikungahaye kuri vitamin C, imyunyu ngugu nka magnesium, kalisiumu, potasiumu, fosifore n’indi myinshi; ibi byose biyiha ubushobozi bwo gufasha umubiri mu guhangana n’indwara nyinshi zitandukanye.
Buri wese rero yagombye guhora afata tungurusumu ku kigero gihagije mu rwego rwo kwikingira indwara zitandukanye.
Tungurusumu yubaka umubiri ikawutera ubwirinzi, ikanafasha mu guhangana na Amibe
Tungurusumu akenshi imenyerewe nk’ikirungo cyo guhumuza ibiryo ariko kandi burya ifite akamaro karenzeho kuko ifasha umubiri kwiyubaka ndetse no kwirinda.
Labels: imiti, tungurusumu, ubuvuzi gakondo


text:
Mu bintu by’ingenzi mu buzima bibaho, harimo no kugirirwa ikizere. Kwizerwa n’abantu bigira umumaro ariko kwizerwa n’Imana ni ikintu gikomeye kuko n’impamba igushoboza kugera ahantu hose. Kubaka ikizere ni bintu bikunda kugora abantu kuko hari abo usanga bagerageje ariko utuntu duto duto bakumva atari ngombwa ko natwo batubaho abizerwa nyamara burya bigira umumaro igihe wemera kuba umwizerwa ku gato no ku kanini.
Kubaka ikizere bishobora kugutwara igihe kirekire ariko kugisenya bikagutwara akanya gato cyane kandi ku kantu gato. Niyo mpamvu umuntu agomba kwitonda kandi buri ikintu cyose ukabona ko wagikoresha mu kubaka ikizere ariko kandi ukanakibona nk’ikintu cya gusenyera ikizere.
Imana yo ntireba ibyo wakoze bikomeye gusa, kugira ngo ikwizere ugomba kuba ukora uko ushoboye kose mu gukiranuka ku gato na kanini. Ntuzavuge ngo Man adore nakiranutse kuri kiriya, cyari kinini rwose ariko unyihanganire kano gato ko nta kibazo.Imana ntabwo ireba ibyo. Ishaka ko wakiranuka ukaba umwizerwa ku gato na kanini.
Ube maso kandi witonde kuko utwo wita duto dushobora kugusenyera umubano n’ubusabane wari ufitanye n’Imana. Rimwe na rimwe hari ighe umukristo yigaragaza nk’ubanye neza n’Imana, nyamara hari utuntu tumwe na tumwe yanze gucikaho. Haranira guhora utera umugongo utwo wita duto, nibwo Imana izarushaho ku kwambika imbaraga zo gukiranuka no kubyo wita binini.
Hari ingororano n’inshingano nshya uhabwa igihe wemeye gukiranuka no kutuntu duto. Bibiliya itubwira inkuru y’umugaragu wakiranutse kuri bike yari yarasigiwe na shebuja bitumwa yegurirwa byinshi. Umva uko Bibiliya yabivuze:“Shebuja aramubwira ati ‘Nuko nuko mugaragu mwiza ukiranuka, wakiranutse mu bike, nzakwegurira byinshi, injira mu munezero wa shobuja.” Matayo 25:21.
Hari umunezero ushobora ubura kubwo kunanirwa gukiranuka muri bike. Ese urimo uritwara gute muri ako kazi? Mu muryango wawe bihagaze gute? Ese wubahiriza inshingano zawe ku buryo shebuja aje yakwegurira ibye byose cyangwa aka kuzamura mu ntera? Isuzume kandi ntiwemerere irari ribi ryoshya ko rikuganza ngo utsindwe n’utuntu duto ahubwo uharanire kuba umwizerwa, ukiranuke no ku gato, Imana izakwambika imbaraga zo gukiranuka no ku kanini.


text:
Kubarana n’Imana Rev Aimable Nkuranga
Matayo 18:23 Ni cyo gituma ubwami bwo mu ijuru bwagereranywa n’umwami washatse kubarana n’abagaragu be umubare w’ibyo yababikije.
Matayo 25:19 "Maze iminsi myinshi ishize, shebuja w’abo bagaragu araza, abarana na bo umubare w’ibyo yabasigiye.
Mpereye kuri iyi mirongo ibiri yo mu Butumwa Bwiza bwa Yesu Kristo uko bwanditswe na Matayo ndashaka kuganira nawe urimo gusoma iyi message ku ijambo rivugako tuzabarana n’Imana.
Kubarana ni ikinyarwanda cyumvikana. Bivuze gufata akanya ukicarana n’umuntu mukajya mu mibare kugirango murebe niba ibyo umwe agomba undi byuzuye neza. Muri iyi minsi hariho imvugo ivuga ngo tuzakibarana akenshi ikoreshwa umuntu ashaka kubwira undi ko bitazoroha nibahura.
Nkivuga ku kubarana, buriya iyo ukoze umushinga ukawushyiramo umuntu uguhagarariye igihe kijya kigera mukicara mukabarana. Tujya tubona mu mpera z’umwaka abayobozi bakuru bahamagara abayobozi b’ibanze bakabarana ku mihigo baba bariyemeje kugeraho. Bene icyo gihe uwabyitwayemo neza ahatambukana ishema ariko uwo basanze atari ku murongo w’ibyo yiyemeje, ahanyurana ipfunwe.
Ijambo twasomye riravuga ngo Ubwami bwo mu ijuru nabwo buzamera butyo. Bugereranywa n’umutware washatse kubarana n’abagaragu be umubare w’ibyo yabasigiye.
Aho iyo nkuru itangirira ivuga ko uwo mutware yari afite urugendo azatindamo bigatuma ibyo atunze abigabanya abagaragu be, umwe akamuha italanto 5 undi 2 naho uwa gatatu akamuha italanto 1. Ndashaka kukubwira ko ikibazo atari ubwinshi bw’ibyo utunze cg ugukomera kw’impano ufite, ahubwo ikibazo ni icyo ukoresha ibyo ufite. Rekeraho kwigereranya n’abandi ahubwo utangire ukoreshereze Imana ibyo ufite uko bingana kose. Nukiranuka muri bike uzongererwa byinshi.
Uyu mutware agarutse yabaranye n’abagaragu be asanga babiri muri bo barabyaje umusaruro ibyo yabasigiye arabashimira. Asanga uwa gatatu yatabye italanto ye, ngo kubera umwaga azi kuri shebuja. Byamuteye kugawa no kwamburwa n’icyo yari afite.
Nkisengera muri Kiliziya Gatolika hari isengesho twavugaga ririmo agace nkunda kavuga ngo ...koko naracumuye rwose, mu byo navuze, mu byo nakoze, no mu byo nirengagije gutunganya. Mu gifaransa twabyitaga les pech├ęs par action et par omission. Nashakaga kukubwira ngo niwisuzuma urebe ibyo ukora bidakwiye, ariko cyane cyane urebe ibyo udakora byari bikwiye kuko nabyo uzabibarana n’Iyaduhanze.
Aho twasomye bwa mbere ho havuga umugaragu wishyuzwaga ideni rinini cyane, abuze ubwishyu aratakamba shebuja aramubabarira, ariko asohotse afata mu ijosi undi mugaragu mugenzi we wari umurimo ideni rito ariko rimugoye kwishyura. Shebuja aho abimenyeye yicujije icyatumye amubabarira bityo amwohereza mu nzu y’imbohe.
Ndashaka kukubwira ko igihe kigiye kugera aho tuzabarana n’Imana uburyo twitwaye mu byo yaduhaye. Ubutunzi dufite ese buyigirira umumaro? Igihe cyacu n’izindi mpano dufite ese byungukira Imana? Responsabilit├ęs Imana iduha mu miryango yacu, mu kazi dukora, aho dutuye ndetse no mu murimo wayo ese tuzikora nk’abazabarana na Data wo mu ijuru? Bitekerezeho maze utunganye aho ubona hakwiye gutunganywa.
Ese imbabazi tugirirwa n’Imana natwe tuzigirira abandi? Izo nazo tuzazibarana na Data wa twese. Kuko Yesu yigisha abantu gusenga muri rya sengesho benshi tuzi rya Dawe uri mu ijuru yaravuze ngo ...utubabarire ibicumuro byacu nk’uko natwe tubabarira abaducumuyeho... Imana igufashe kubabarira nk’uko nawe ubabarirwa umunsi ku wundi kugirango utazaseba ku munsi wo kubarana na Shobuja Mukuru.
Ibyo dukora ku mugaragaro n’ibyo dukora twihereye; twaba dutunze bike cg byinshi tubyitwaremo nk’abazi ko tuzabarana n’Imana yo mu ijuru.
Mwuka Wera agufashe kukwereka aho ukwiye kunoza kugirango uzashimwe kandi winjire mu munezero wa shobuja.
Uwiteka abahe umugisha.
Pastor Aimable.


text:
Ni mu gihe hari abagabo bashyira mu majwi abaganga bavuga ko bagize uburangare mu kwita ku bagore mu gihe cyo kubyara, ku buryo ngo bagiye bakurikirana uko bitabwaho bishobora gukuraho ibibazo bivuka.
Urugero ni nk’umubyeyi wabyariye ku bitaro bya Ruli mu kwezi gushize akabeshywa ko yabyaye umwana upfuye maze bakamuha ikarito irimo igipupe n’amabuye bamubwira ko ari umurambo w’umwana we.
Mu kiganiro na IGIHE Umuyobozi w’Ibitaro bya Kaminuza bya Kigali(CHUK), Dr.Théobald Hategekimana yavuze ko mu bitaro bimwe na bimwe usanga aho abagore babyarira hashobora kudatuma abagabo bemererwa kuhagera.
Ibi ngo bibaho mu gihe abagore benshi bari mu cyumba kimwe mu gihe cyo kubyara nk’aho baba batandandukanyijwe na ‘rideau’, ndetse bakurikiranwa n’abaganga bamwe.
Dr Hategekimana yagize ati “Kuba umugabo yagera aho umugore we abyarira ntabwo bibujijwe, ariko njye nsanga bitakorohera abagabo kuza kureba aho abagore babo babyarira kuko kubemerera hari igihe biba bidakwiye.”
Dr.Hategekimana akomeza avuga mu gihe umugore uri kubyara yaba afite icyumba cye wenyine (Private room),ari bwo byakorohera umugabo we kuhagera.
Yagize ati “Umugabo yemererwa kujya muri icyo cyumba akaba ari kumwe n’umugore we hanyuma umuganga akamukurikirana kugeza igihe abyariye, gusa ni ibitaro bimwe na bimwe bifite ibyo byumba.”
Yatanze urugero ku bitaro ayobora avuga ko bemerera abagabo gukurikirana abagore babo babyara bakaba bagera no mu byumba babagirwamo.
Nubwo hari abagabo babisaba hari n’abo usanga bitabashishikaje kubera urwego rw’imyumvire rwa buri muntu.


text:
Muri Kanama na Nzeri 2016, ni bwo umusaruro watangiye kuzamuka, ikiro cy’ibirayi kiramanuka kigera ku mafaranga 160, kivuye kuri 300.
Kugira ngo gikomeze kumanuka ku buryo kigeze ku 130 ubu, ngo byatewe n’uko abahinzi babyirayemo mu minsi mikuru basarura ari benshi bituma bigwira ku isoko.
Hagenimana Epimaque umwe mu bahinzi bo mu murenge wa Bugeshi avuga ko aho yakuraga toni ebyiri z’ibirayi ubu byeze akaba yarahakuye toni eshanu,none yabiburiye isoko.
Yagize ati ”Twagize umwero mwinshi ariko abakiliya babaye bake,dufite ikibazo cy’aho twakwerekeza umusaruro.”
Umunyamabanga Nshingwabikorwa w’umurenge wa Bugeshi, Mvano Nsabimana Etienne yavuze ko hafashwe icyemezo cyo kubuza abahinzi gusarura mu kajagari kugira ngo hirindwe ko ibirayi bijya ku isoko ari byinshi kuko ari bwo bibura abaguzi.
Ati “Twafashe uyu mwanzuro uzajya ukurikizwa kuri buri mwero, kuko iyo ibirayi bibaye byinshi kubibonera amasoko biragorana, bigatangira kuboreraho ku bahinzi.”
Bamwe mu bahinzi bakirije yombi uyu mwanzuro bakaba bahamya ko uzabahoza amarira.
Nzabonimpa Theoneste ati ”Izi ngamba zizadufasha cyane, ubu twakuye turi benshi none twabuze isoko, amarira ni yose kuko uko bimara igihe hanze ni ko bigenda bita ibiro, bishobora no kubora umunota ku wundi. Ahantu hari amakusanyirizo hose nta kiri kugenda;birarunze abandi bakuye bari kwirirwa bashyizeho abarinzi, urumva ni amafaranga tutari twateganyije.”
Biteganyijwe ko mu gihe umuhinzi akeneye amafaranga azajya ajya ku ikusanyirizo bagirane amasezerano bamuhe amafaranga noneho bikurwe ku gihe, aho kubikura mu kajagari.
Igihingwa cy’ibirayi, uretse kuba ari cyo kiza mu by’ibanze biribwa n’abaturage batuye umurenge wa Bugeshi kibinjiriza amafaranga atubutse bakiteza imbere.
Uyu murenge wa Bugeshi ndetse n’indi iwuturiye mu karere ka Rubavu, ni tumwe mu duce dufatwa nk’ikigega cy’igihingwa cy’ibirayi kubera imiterere y’aka gace gaturiye ibirunga usanga kera cyane.


text:
Imana ishoborabyose kandi ntawarogoya umugambi wayo/ Ev.Edith
Nzi yuko ushobora byose, Kandi nta kibasha kurogoya imigambi yawe yose. Yobu 42:2
Uyu mukozi w’Imana Yobu yavuze aya magambo atarava no mu bibazo yari arimo. Gusa yari asobanukiwe Imana mu buryo bukomeye.
1. Imana ishobora byose
2. Imana idufitiye imigambi myiza
3. Imana itagira ikiyivangira, ikiyikerereza, ikiyirogoye,…
Hari ijambo mu Kinyarwanda rivuga ngo imknsi iba myinshi igahimwa n’umwe. Ari wo munsi wo gukora kw’Imana. Uko ibibazo (situation) Yobu yari arimo uko Bibibiliya ibitubwira byarakomeraga kurushaho, byabaga grave (worse), kunyagwa, kwicirwa abana, kubura urushako, ubutunzi, ibishyute ku mubiri,….. mu by’ukuri ntacyo yari afite yishingikirijeho uretse kuba yari azi (connaissance) Imana ye, ayikomezaho, kandi afite kwizera.
Dusubizwemo imbaraga kuko ibyo twaba turimo gucamo byose (situation)numva itagoye kurusha iya Yobu. Iyatabaye Yobu, Abayuda, Hana, nanjye ubwanjye urimo ukora iyi nyigisho ndetse nawe muri bya bihe niyo, ntiyigeze ihinduka. Yitwa ntihemuka iyo niyo Mana yanjye, Yitwa nteturuye,,….. Yobu ati haracyari ibyiringiro ko naho igiti cyatemwa cyakongera kigashibuka. Yobu yaratemwe, aragegenwa ariko yarunamuwe.
Imana izi ibyo yibwira kutugirira ni ibyiza si ibibi. Igihugu cyahoze ari umwirare kibasha guhinduka ingobyi ya Edeni, ibyari byarasenyutse ibasha kubyubaka ikabiha ubwiza buruta ubwa mbere, maze bakamenya ko mu ijuru hariyo Imana itabara.
Yesu araje abihindure. Byaba uburwayi bwari bumaze igihe, ubukene, ibigeragezo bitandukanye, Yesu araje abimareho dutangare. Itangazo hari ugutabarwa kwihuse ku bantu bari bamaze igihe buburiye amaso k’Uwiteka (Zaburi 121).
Niba utarabivanze ngo usubire inyuma mu bitagira umumaro, tangira ushime Imana. Icyampa tugasobanukirwa n’umugambi w’Imana ku buzima bwacu, icyamba tukagira kwizera gufashe. Imana ibahe umugisha.


text:
Inzibacyuho y’inzego z’ibanze mu Rwanda yari yaratangiye ku itariki ya 1 Mutarama 2006 igeze mu ndunduro. Iyo nzibacyuho isigiye iki Abanyarwanda ?
Ijwi ry’Amerika ryanyarukiye mu Ntara y’Amajyepfo, mu Karere ka Huye, mu Murenge wa Mukura, kureba icyo ivugurura rishya rijyanye n’abayobozi bafite ubushobozi risigiye abaturage.
Abaturage b’Umurenge wa Mukura badutangarije ko muri iyi nzibacyuho irangiye abayobozi b’agateganyo, cyane cyane umuhazabikorwa w’umurenge, bakoranye uko byagombaga.
Abaturage bongeyeho kandi ko muri iyi nzibacyuho irangiye habayeho kwihutisha ibibazo by’abaturage. Ngo bizeye ko n’abayobozi bashya batowe bazaza bagera ikirenge mu cya bariya bari mu nzibacyuho.
Umwe mu baturage witwa Ntakirutimana yadutangarije ko muri iyi nzibacyuho irangiye « umuyobozi yari umuturage ». Ati : « mu murenge wacu ntacyakorwaga abaturage batabanje kucyemera. »
Abaturage bizeye ko abayobozi batowe bazarushaho guteza imbere ibikorwa remezo, bakazabaha vuba ibyangombwa bijyanjye n’imiterere y’Uturere dushya.
Umuhuzabikorwa w’umurenge wa Mukura yadutangarije ko muri iki gihe cy’amezi abiri amaranye n’abaturage yiboneye ko kuyobora kwiza ari ugusabana n’abaturage.
Abaturage bagaye ariko bamwe mu bahuzabikorwa b’imirenge batitabiriye kujya aho boherejwe.


text:
mer.
29
déc.
2010
ISOMO RYA MBERE
Isomo ryo mu gitabo cy’Ibyakozwe n’Intumwa (Intu 6, 8-10 ; 7, 54-60)
6,8Sitefano, uko Imana yakamusenderejemo ubutoneshwe n’ububasha, yakoraga ibitangaza n’ibimenyetso bikomeye muri rubanda. 9Ariko abantu bo mu isengero ryitwa « iry’ababohowe », hamwe n’ Abanyasireni n’Abanyalegisandiriya, n’abantu bo muri Silisiya n’abo muri Aziya, batangira kujya impaka na Sitefano. 10Nyamara ntibashoboraga guhangara ubuhanga bwe, kimwe na Roho wamuvugiragamo.
7.54 Amagambo ya Sitefano arabarakaza, bamuhekenyera amenyo. 55Naho we yuzura Roho Mutagatifu, ahanga amaso ijuru, abona ikuzo ry’Imana na Yezu ahagaze iburyo bw’lmana. 56Nuko aravuga ati «Dore ndabona ijuru rikinguye, n’Umwana w’umuntu ahagaze iburyo bw’Imana.»57Baherako bavuza induru, bipfuka mu matwi maze bamwiroheraho icyarimwe. 58Baramukurubana no hanze y’umugi, bamutera amabuye. Abamushinjaga bari barambitse imyambaro yabo imbere y’umusore witwa Sawuli. 59lgihe bamuteraga amabuye, Sitefano asenga agira ati «Nyagasani Yezu, akira ubuzima bwanjye. » 6ONuko arapfukama maze atera hejuru ati «Nyagasani, ntubahore iki cyaha.» Ngo amare kuvuga ibyo, araca.
ZABURI (Zab 31 (30), 3bc. 4b, 6.8a.9b, 17.20)
Inyik/ Nyagasani, nshyize ubugingo bwanjye mu maboko yawe.
Mbera urutare rukomeye,
n’urugo rucinyiye nzakiriramo.
Nyobora, undandate ubigiriye kubahiriza izina ryawe.
Nshyize ubugingo bwanjye mu maboko yawe,
ni wowe uncungura, Uhoraho, Mana nyir’ukuri.
Nzabyina nishimira cyane ubudahemuka bwawe,
wampaye gushinga ibirindiro, unshyifa ahagutse.
Uruhanga rwawe nirumurikire umugaragu wawe,
maze unkize ugiriye impuhwe zawe.
Mbega ukuntu ibyiza wageneye abagutinya ari byinshi !
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
IBANGONDIRIMBO RIBANZIRIZA IVANJILI (Intu 7,55)
Alleluya Alleluya.
Sitefano yuzura Roho Mutagatifu, abona ijuru rikinguye,
na Yezu ahagaze iburyo bw’Imana.
Alleluya.
IVANJILI
+ Amagambo yo IÌlu Ivanjili ntagatifu uko yanditswe na Matayo (Mt10,17-22)
Muri icyo gihe, Yezu abwira abigishwa be ati 17« Muritondere abantu, kuko bazabagabiza inkiko zabo, kandi bakabakubitira mu masengero yabo. 18Bazabajyana imbere y’abatware n’abami, ari jye muzira, kugira ngo mumbere abagabo mu maso yabo n’imbere y’abanyamahanga. 19Igihe rero bazabagabiza inkiko, ntimuzakurwe umutima n’ibyo muzavuga n’uburyo muzabivuga; icyo muzavuga muzakibona icyo gihe, 2Okuko atari mwe muzavuga, ahubwo ni Roho wa So uzabavugirarno. 21Umuvandirnwe azatanga uwo bava inda imwe ngo bamwice, umubyeyi n’umwana we bibe uko; bazahinduka abababyaye babicishe. 22Muzangwa na bose muzira izina ryanjye, ariko uzakomera kugeza ku ndunduro, uwo ni we uzarokoka.»


text:
Uzi gukora neza ntabikore, bimubereye icyaha _UWIZEYE Emérence
Benedata ndabaramukije mu izina rya Yesu Umwami wacu.
Nitwa UWIZEYE Emérence, nsengera muri Zion Temple/ Headquarter, Nagiriwe ubuntu bwo kubaganiriza ijambo ry’Imana uyu mwanya. Imana ishimwe ko yantekerejeho, kandi namwe mugiye kuryumva mbasabiye umugisha.
Ijambo ry’Imana: Yakobo 4:17 “Nuko uzi gukora neza ntabikore, bimubereye icyaha”.
Iri jambo,ririsobanuye cyane, riri mu kinyarwanda cyoroheje, ndibwira ko cyumvikana kuri buri wese. Ariko nifuje ko twisuzuma nk’abana b’Imana duhuje urugendo rujya mw’ijuru, tukareba uko bitumereye.
Gukora bivuga iki? :
Hakora abantu bazima bariho. Bene abo, baratekereza mu mutwe, bakamenya ibikenewe, barangiza bagahaguruka bakagira icyo babikoraho. Amen. Umuntu ubana n’ubumuga ubasha gutekereza, uwo nawe arakora. Ashobora gutanga inama niba nta ngingo afite zimwemerera guhaguruka cyangwa kugira ibyo akoresha amaboko ye.
Umutwe we,wakora byinshi kandi byiza. Umuntu wahindutse umurambo, wagiye ahacecekerwa, uwo ntacyo aba agitegerejwe ho rwose, ahubwo aratega agakorerwa byose, akikorerwa ku bitugu, akajyanwa aho adahisemo, mbese nta cyo isi iba imutegerejemo biba byarangiye.
Noneho rero, muri kwa gukora, abazima bakiriho, Imana yashyize imbere yabo inzira ebyiri, bifitemo ubushobozi bwo gukora neza cyangwa bwo gukora nabi. Ntawe ukubuza, cyokoze usarura ukiri mw’isi, bitewe nyine n’uko wakoze.
Birakwiye ko nk’abantu biyemeje gukurikira Kirisito, twigana gukora neza kuko nta teka ducirwaho iyo tubigenje dutyo. Ariko noneho, twebwe twahisemo kuyoborwa na Bibiliya, ntibikiri amahitamo gusa, dore ijambo dusomye ritwemeje ko niba ubizi ntubikore bikubereye icyaha
Tubigize dute rero? :
Nta kindi nyine, tuve mu byaha niho ijuru rizatwita injijuke. Naho kwirirwa twivuruguta hanyuma ku mazina yacu tukuzuzaho inzego (Grades /Titles za Dr, Col, Apotre...ndabona nta kamaro!
Bakundwa mu Mwami, uyu mwanya Umwuka w’Imana aradusaba gukora neza uko tubizi kose, atari ibice bice. Kera nigeze kuba ndimo gusasa igitanda, nsasa bisanzwe, ndangije iri jambo ringaruka mo ngo Nuko uzi gukora neza ntabikore, bimubereye icyaha, Numva n’ubwo uwareba yabona nashashe rwose, ariko kuko nzi gusasa modèle nziza, numvise Umwuka wera angaye kuko nkoze ibisanzwe, nyamara sinkoze Byiza cyane kandi nzi kubikora!
Umukuru w’Igihugu cyacu, ahora adukangurira kunoza umurimo. Ubyumva ute se wowe Mweneda? Ntafite se ishingiro? Singiri turarisomye? Mwibaze u Rwanda rubonetse mo abantu 100,000 bakora neza banoza umurimo. Ingaruka zabyo nziza ntizatinda kuboneka rwose.
Ngaruke ku gukora. Ese urakora? Cyangwa urakorerwa? Isuzume. Mu rugo rwawe cyangwa iwanyu ubarwa mu bakora? Mu mudugudu utuyemo? Ese ukora umuganda? Witabira gahunda za leta? Mu itorero uteraniramo? Imana idufashe cyane.
Bamwe bagiye bahitamo Gukora neza Muri Bibiliya Imana irabishimira
- Tabita yahisemo urudodo n’urushinge, (Ibyak 9:36) Izina rye ryaranditswe kubera urudodo n’urushinge yafashe akabikoresha neza, ntuze kumbwira ngo njyewe nabuze akazi. Ushaka gukora neza ntabura akazi, ndetse nta nubwo agasaba, Intore yishaka mo ibisubizo. Byatumye azurwa kuko, Yakoze neza mu bushobozi bwe bucye cyane.
- Petero ku nyanja, yahebye, ababaye,mbyite ko yari yahombye yakoreye ubusa, yatanze ubwato bwe,Yesu avuga ubutumwa bwiza. Nyuma yo guheba agororerwa amafi menshi ku manywa habona bitari bisanzwe (Luka 5: 1-7) Uyu mbona yari umukire kuko na nubu inyuma y’imyaka irenga ibihumbi bibiri,benshi nta bwato tugira. Kuko we yabutunze kera rero,ntumbwire ngo ngewe si ndi mu rwego rw’abaha ibyange Imana n’ubundi aho ntuye ubuzima Burahenze bumeze nabi. Yego bimeze nabi ariko igisubizo si ukudakora ahubwo ni ugukora aho byakuyobeye maze Imana ikironkera kuko navutse yitwa Jehovah Jireh...Amina
- Umupfakazi watuye udufaranga dukeya,yarushije bose bari bari aho, kuko ntiyaheranwe n’agahinda,yiyemeje gukora neza yari ashoboye ku gihe cye, na bugingo n’ubu aracyavugwa! (Mar 12: 41-44) Ese wowe uvugwa ute? Urutonde rw’abakoze sinarurangiza ni rurerure nawe ishyirireho abawe. Imirimo ni myinshi kwa Data. Hari isaba amasengesho, isaba mu mutwe, isaba amaboko, isaba imbaraga, isaba amafaranga, isaba kugwa neza ukagira umutima mwiza...ni byinshi.
Ndabizi urayikora, abandi muri abashumba Imana ibahe umugisha, muraririmba murakoze cyane, uri umudiyakoni rwose ni byiza, ukubura urusengero wagize neza! Ariko, ndumva ari ngombwa kukubwira ngo ongera ibihe byawe byo gukora neza.
Nshoje mbibutsa ko uzi gukora neza ntabikore bimubereye icyaha! Mbere ntiwari ubizi,uyu mwanya urabimenye, injira mu bakozi, sohoka mu bakorerwa ni habi nshuti, Umwuka Wera yiteguye gufasha buri wese kumenya icyo yakora neza ngo intama zazimiye zigarurwe mu rwuri.
Yesu abahe umugisha. UWIZEYE Emérence


text:
Burera: Barashishikarizwa gukomeza gutanga umusanzu mu kigega Agaciro
Umuyobozi bw’akarere ka Burera burashishikariza abikorera bo muri ako karere ndetse n’abanyaburera muri rusange gukomeza kugira uruhare mu guteza imbere u Rwanda batanga umusanzu wabo mu gushyigikira ikigega Agaciro Development Fund.
Ubu buyobozi busaba abo baturage gukomeza gushyiramo imbaraga, batanga umusanzu wabo nk’uko byari bimeze ubwo gahunda yo gutanga umusanzu muri icyo kigega yatangizwaga mu karere ka Burera, mu mwaka wa 2012.
Zaraduhaye Joseph, umuyobozi wungirije w’akarere ka Burera, ushinzwe iterambere ry’ubukungu, ubwo tariki ya 28/05/2015, yaganiraga n’abikorera bahagarariye abandi muri ako karere, yabasabye kongera kubitekerezaho.
Yagize ati “Turashima intambwe mwateyemo mugitangira. Ariko uyu munsi nanone turongera kubasaba: mwongere iwanyu mukiganireho, mu nzego z’abikorera….mugire n’uruhare rukomeye, rugaragara mu kigega Agaciro Development Fund.â€
Uyu muyobozi akomeza abwira abo bikorera ko ayo mafaranga bashyira mu kigega AgDF azajya akoreshwa mu bikorwa bitandukanye by’iterambere. Aho yabahaye urugero rw’umuhanda wa kaburimbo Base-Butaro-Kidaho, wo mu karere ka Burera, ugiye gutangira kubakwa.
Agira ati “Uyu muhanda mwumva bagiye gukora wa kaburimbo, nta mafaranga Leta izakoresha yandi atari amafaranga yayo bwite. Ubundi twakoraga imihanda duciye mu gufata inguzanyo, muri Banki y’Isi cyangwa ya Banki Nyafurika itsura amajyambere (BAD).
Ariko uriya muhanda wo uburyo tugiye kuwukoramo, ni ugushaka rwiyemezamirimo ushoboye, bagatangira bagakora. Noneho tukazajya tumwishyura ku mafaranga aturuka mu misoro, dushobora no gukoresha ayo mu Gaciro (AgDF).â€
Ikigega Agaciro Development Fund cyatangijwe mu karere ka Burera ku mugaragaro, mu kwezi kwa Nzeli 2012.
Icyo gihe hakusanyijwe amafaranga y’u Rwanda angana na Miliyoni 459 ibihumbi 320 n’amafaranga 401 yaturutse mu baturage ubwabo n’abafatanya bikorwa.
Icyo gihe nabwo ubuyobozi bwatangarije abaturage ko bidahafarariye aho ko ahubwo bazajya bakomeza gutanga umusanzu wabo muri icyo kigega, bibavuye ku mutima, bumva ko bari kubaka u Rwanda.


text:
Rwanda : Mu gihe cy’icyunamo,indirimbo z’Imana no gusenga biraciwe! Ese aho uyu si umuvumo ?
Umunyamabanga Nshingwabikorwa wa Komisiyo y’Igihugu yo kurwanya Jenoside (CNLG) yeruye ko atemera indirimbo ziririmbwa n’amakorari mu gihe cyo kwibuka.Dr. Bizimana Jean Damascene yabivugiye mu muhango wo kwibuka abanyeshuri n’abari abakozi b’icyari Kaminuza Nkuru y’u Rwanda, mu gihe hari na korari yari yaririmbye muri uyu muhango.
Yavuze ko ubusanzwe indirimbo zo guhimbaza Imana ari nziza, ariko ko zidakwiye kujya zikoreshwa mu mihango yo kwibuka Jenoside yakorewe Abatutsi. Dr. Bizimana unavuga ko atemera imvugo ivuga ko Jenoside ari inzira y’umusaraba, yakomeje agira ati “Mujye mureka uyu mwanya tuwuharire kuvuga ibyabaye. Twibuke ibyabaye abe ari byo tuvuga noneho nyuma nidushaka tujye gusenga.”
Yunzemo ati “Nkeka ko iyo tuzanyemo ibintu byo kuvuga ngo roho mutagatifu arahari bituyobya bigatuma tutinjira mu kibazo neza neza uko giteye.” Ubusanzwe ibitangazamakuru bibujijwe guha umwanya ibikorwa byo kwidagadura mu cyunamo, ariko usanga indirimbo zo guhimbaza Imana zo zitambutswa muri icyo gihe. Kuri Dr Bizimana, mu gihe cyo kwibuka abantu bagakwiye kujya bafata umwanya bakaganira ku byabaye, aho kuzanamo Imana cyane kuko no mu bavuga ko bemera Imana hari abajyaga gusenga ngo Imana ibafashe bavumbure Abatutsi.
Yagize ati “Abapasiteri bishe abantu bari mu nsengero, abapadiri nababwiraga Padiri Kabarira, hari na ba Sebarinda Anaclet, Seromba yafashe kiriziya yayoboreragamo misa aravuga ngo “Abatutsi barimo mubarimbure”, Munyeshyaka ibyo yakoreraga abakobwa murabizi, kandi abo bantu bose kiriziya iracyabashyigikiye.” Avuga ko bibabaje kuba nta rwego rwa kiriziya cyangwa rw’itorero rwigeze rwamagana Jenoside yakorewe Abatutsi ubwo yakorwaga.
Yakomeje agira ati “Ntibigeze bamagana Kangura (ikinyamakuru cyandikaga inkuru zibiba urwango Abahutu bakwiye kwanga Abatutsi) igihe yasohoraga amategeko icumi y’Abahutu, nta dini na rimwe ryigeze ryamagana gitera muri 1959…” Yasoje agira ati “Ibyo rero mujye mureka tubivuge kugira ngo bitubere isomo ry’ububi bw’amateka twanyuzemo biduhe imbaraga zo gukomeza kubaka igihugu cyacu neza kandi cyiza tuzi iyo tuva.”
Source : izuba rirashe


text:
Kugira umutagatifu w’Umunyarwanda byari mu byifuzo bya Papa Yohani Pawulo wa II
Ubwanditsi: Ashingiye ku byatangajwe na Kiliziya Gatulika mu Rwanda ko hagiye gukorwa iperereza ku muryango wa Rugamba Sipiriyani, we n’umugore we bakaba bashyirwa mu batagatifu, umusomyi wa IGIHE, Steven Mutangana yifuje kugira icyo abivugaho.
Kuri we asanga iyi ntambwe itangiye, yarahoze ari icyifuzo cya Papa Yohani Pawulo wa II wigeze no kugera mu Rwanda mu mwaka wa 1990.
Mu gitekerezo cye, aterura agira ati: Kugira umutagatifu w’Umunyarwanda byari mu byifuzo bya Papa Yohani Pawulo II
Kuwa Gatanu tariki ya 18 Nzeli 2015, hari umuhango wo gutangiza urubanza rwo gushyira Mukansanga Daphrose na Cyprien Rugamba mu bahire. Uwo muhango (procès de béatification) uzabera kuri Katederali ya Mutagatifu Mikayile i Kigali.
Nkimara kubona itangazo kuri iyi gahunda igiye kuba bwa mbere mu Rwanda, nibutse ko ibi byari mu byifuzo Papa Yohani Pawulo wa II (ubu nawe ari mu rwego rw’abatagatifu), yagaragaje ubwo yageraga mu Rwanda muri 1990.
Mu kiganiro yagiranye n’abakozi, kuri stade ya Nyamirambo, i Kigali kuwa 08 Nzeli 1990, Papa Yohani Pawulo wa II yabajijwe ibibazo binyuranye birimo n’icyo kuzagira abatagatifu b’Abanyarwanda. Kuri icyo kibazo yasubije agira ati : « C’est mon désir, mon grand désir. Non seulement un désir, mais aussi mon espérance. »
Ugenekereje mu Kinyarwanda, bisobanuye ko ’Ni icyifuzo cyanjye, ni icyifuzo gikomeye. Si icyifuzo gusa ahubwo ndanabyizera’.
Icyo gihe yakomeje asobanura ko nta mwihariko mu gushyirwa mu bahire no mu batagatifu, ati "Il n’y a pas de monopole de béatification, de canonisation…".
Yagaragaje ko icyifuzo afite ku mutima ari icyo kuzashyira mu bahire cyangwa mu batagatifu abagize umuryango w’abashakanye (couple). Yongeraho ko icyo yifuriza Abanyarwanda ari uko uwo muryango wazaba ari uwo mu Rwanda.
Ati "kandi bizabe vuba " (…je dois vous souhaiter que ces couples canonisés viennent du Rwanda. Et ce serait le plus vite possible…)
Icyo cyifuzo umushumba wa Kiliziya gatulika yagaragaje, kirasa n’igitangiye inzira yo gushyirwa mu bikorwa.
Mukansanga Daphrose n’umugabo we Cyprien Rugamba bishwe muri Jenoside yakorewe Abatutsi muri Mata 1994.
Umuryango wa Rugamba ufite ubuhamya budasanzwe mu bakirisitu no mu baturage muri rusange. Ubwo buhamya bukwiye kuzafasha n’abo mu rwego rushinzwe iby’Intwari bakazagira urwego bashyiramo Rugamba Sipiriyani.
Ibikubiye muri iyi nyandiko ni ibitekerezo bwite bya Steven Mutangana, Umusomyi wa IGIHE
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Uyu mupadiri afite amateka akomeye mu Rwanda, kuko ni umwe mu bahanga bakomeye bakoze ubushakashatsi ku rurimi rw’Ikinyarwanda aza no kwandika Inkoranyamagambo (Dictionaire) y’ikinyarwanda.
Padiri Irénée Jacob, yageze mu Rwanda mu 1965, ubwo yari afite imyaka 27 y’amavuko.
Musenyeri Philippe Rukamba, Umushumba wa Diyoseze ya Butare akaba na Perezida w’Inama Nkuru y’Abepisikopi mu Rwanda, yabwiye IGIHE ko Padiri Irenée Jacob yitabye Imana azize uburwayi.
Musenyeri Rukamba ati “Yari arwaye, ni ubusaza kuko yari amaze gukura kuko bashatse no kumwohereza iwabo kwivuza, ariko ni indwara z’ubusaza zisanzwe yari arwaye.”
Yavuze ko Kiliziya Gatolika yahombye umuntu w’ingirakamaro kuko yatanze umusanzu ukomeye mu kubaka Sosiyete Nyarwanda ndetse no kwigisha ijambo ry’Imana.
Biteganyijwe ko Padiri Irénée Jacob ashyingurwa kuri uyu wa 13 Ukwakira 2016, mu irimbi ry’i Ndera, naho Misa yo kumusezeraho ibere kuri Sainte Famille.
Mu kiganiro yigeze kugirana n’umunyamakuru wa Radiyo Salus mu 2011, yasobanuye uburyo akigera mu Rwanda yagowe n’Ururimi rw’Ikinyarwanda, n’uko yafashe umwanzuro wo kukiga mu mashuri abanza.
Padiri Irénée yagize ati “Nkigera mu Rwanda byarangoye gushyikirana n’abantu, kandi ngomba kubashyikiriza inkuru nziza (Ivanjiri), mfata icyemezo rero cyo kwigana Ikinyarwanda n’abana bo mu mashuri abanza, hari muri Paruwasi ya Cyahinda (kuri ubu ni mu murenge wa Cyahinda, Akarere ka Nyaruguru).”
Yakomeje asobanura uko yize Ikinyarwanda mu gihe cy’imyaka itatu n’uburyo abandi Bapadiri bamutangariraga.
Ati “Umwaka wa mbere nawize ukwezi kumwe, uwa kabiri nawize ukundi kwezi, uwa gatatu nawo ukwezi n’uko mba ndangije umwaka wa gatatu, abandi bapadiri bagenzi banjye byarabatangazaga cyane ndetse bikanabasetsa iyo barebaga ukuntu nateraga imbere bishimishije."
Padiri Irénée abamuzi neza bemeza ko yari azi kuvuga neza Ikinyarwanda kandi azi no guca imigani y’imigenurano, gusa ngo mu mivigire ye (Prononciation) wumvaga ko atakivuga nk’umunyarwanda kavukire.
Kumenya kuvuga Ikinyarwanda byamusabye ishyaka n’umuhate
Padiri Irénée Jacob ataritaba Imana yasobanuye ko yifuzaga kumenya kuvuga neza ururimi rw’ikinyarwanda bituma akoresha uburyo bwose bushoboka ngo amenye kukivuga no kucyandika.
Ati “Uko nigaga rero naganiraga n’abana bikampa kumenya amagambo atari make n’uburyo bwo kuyavuga. Ikindi cyamfashije mu mibereho isanzwe ni ugusura abaturage iwabo mu ngo, tukaganira bakanyereka ibikoresho binyuranye, najyaga no mu minsi mikuru yabo tugasangira inzoga mbese tugasabana.”
Akigera mu Rwanda yahuye n’ingorane
Padiri Irénée yavuze ko akigera mu Rwanda, uretse kugorwa n’ururimi rw’Ikinyarwanda, ngo yahuye n’imbogamizi y’uko yari ageze mu gihugu gikennye kidafite amazi meza n’umuriro w’amashanyarazi nkuko iwabo byari bimeze.
Ati “Ingorane ya mbere nahuye nayo yari ukumva ururimi rw’Abanyarwanda rwiganjemo inshoberamahanga n’imigani y’imigenurano. Indi ngorane ni uko nari nturutse mu gihugu gikize nka Canada cyateye imbere mu buryo bugaragara, nkaza kuba mu gihugu gikennye, amazi, umuriro, isuku nke n’ibindi, mbese ntibyari binyoroheye.”
Yakomeje asobanura ko ingorane zose yahuraga nazo yageragezaga guhangana nazo ntacike intege kubera ishyaka yari afite ryo kwamamaza inkuru nziza ya Yezu kirisitu (Ivanjiri), n’urukundo yumvaga afitiye Abanyarwanda.
Ikirere cy’u Rwanda cyamuguye neza
N’ubwo akigera mu Rwanda yahuye n’ingorane zitandukanye, Padiri Irénée yashimangiye ko ikirere cy’u Rwanda cyamuguye neza kandi ari cyiza ugereranyije n’ahandi.
Yagize ati “Ikirere cy’u Rwanda nk’uko namwe mubizi ni cyiza cyane, iyo tugize Imana imvura n’umucyo birabisikana, ubushyuhe n’ubukonje biri mu rugero, nabyo byamfashaga kubaho nezerewe.”
Igitekerezo cyo kwandika Inkoranyamagambo y’Ikinyarwanda cyavuye he?
Padiri Irénée ni umwe mu bakoze ubushakashatsi ku Kinyarwanda ndetse yandika n’Inkoranyamagambo y’Ikinyarwanda, abisabwe n’Abamisiyoneri ba Afurika bitewe n’ishyaka bamubonanaga, kugira ngo afashe bagenzi be b’abazungu kumenya Ikinyarwanda.
Gusa ngo bitewe n’uburyo yumvaga akunze ururimi rw’Ikinyarwanda ndetse n’Abanyarwanda, byabaye nko korosora uwabyugaka.
Ati “Mu by’ukuri icyo gitekerezo cy’ubushakashatsi sinari ngifite mbere hose, ahubwo abakuru b’umuryango wanjye b’Abamisiyoneri ba Afurika, babonye inyota nari mfite yo kumenya Ikinyarwanda ndetse n’uburyo nateraga imbere mu gukoresha urwo rurimi, bansaba kugira icyo nakora cyafasha bagenzi banjye bandi, biba nko korosora uwabyukaga.”
Uko Inkoranyamagambo y’Ikinyarwanda yabashije kuyandika
Bitewe n’ishyaka yari afite, Padiri Irénée Jacob ngo yasuye ibigo bitandukanye mu Rwanda birimo Ikigo cy’Igihugu gishinzwe Ubushakashatsi i Butare, cyitwaga Institut National de Recherches Scientifique (INRS), kugira ngo ashake uko azandika Inkoranyamagambo y’ikinyarwanda.
Icyo gihe yahasanze abashakashatsi barimo Cyprien Rugamba, n’abandi nka Simeon Bizimana, abagezaho umushinga yari afite wo kwandika Inkoranyamagambo y’Ikinyarwanda, maze barawushima.
Ati “Banyakiriye neza cyane, mbese bishimiye gufasha uwo muzungu ushimishijwe no kumenya ururimi rwabo, akanarukoraho ubushakashatsi.”
Mu bandi bahanga yagishije inama kugira ngo umushinga we awushyire mu bikorwa, barimo Musenyeri Alexis Kagame, icyo gihe wari igisonga cya Musenyeri Jean Baptiste Gahamanyi, akaba n’umwarimu muri Kaminuza Nkuru y’u Rwanda.
Yanditse ibitabo bitatu mu myaka itandatu
Padiri Irénée Jacob yavuze ko yanditse ibitabo bitatu mu gihe cy’imyaka itandatu, kuko buri gitabo cyamutwaraga igihe cy’imyaka ibiri.
Ibi bitabo bifite umutwe uri mu rurimi rw’Igifaransa ugira uti “Dictionnaire Rwandais-Français en 3 volumes".
Yavuze ko nyuma yo kurangiza kwandika ibi bitabo bitatu, abantu babyakiriye mu buryo butandukanye kuko hari ababyishimiye n’abandi babyamaganiye kure.
Ati “Bamwe barabishimye bavuga ko umuzungu nkanjye byibuze mbashije kurangiza ibyo bitabo mu gihe gito nyamara bo byarabananiye. Ariko na none hari n’abandi babigayaga bavuga ko ari ubushimusi.”
Nyuma yo kwandika Inkoranyamagambo y’Ikinyarwanda, Padiri Irénée Jacob yasabwe n’abakuru bo mu muryango w’Abamisiyoneri ba Afurika kujya yigisha Ikinyarwanda abandi ba Misiyoneri b’Abazungu babaga mu Rwanda.
Icyo gihe ngo yarabikoze ndetse abonye n’uburyo bahuraga n’ingorane zo kumenya Ikinyarwanda bituma yandika n’ikindi gitabo yise “Twige Ikinyarwanda, cyafashije abo bazungu kwiga Ikinyarwanda.”
Padiri Irénée Jacob yabaye muri Diyoseze na Paruwasi zitandukanye hirya no hino mu Rwanda, yari amaze imyaka 10 muri Diyoseze ya Butare.


text:
Rwanda:Dr.Bizimana Jean Damascène arashaka kwica Gitera aho kwica icyabimuteye !
Mu kinyamakuru « igihe.com » cyabaye umuzindaro w’ingengabitekerezo ya FPR hasohotseho inyandiko igoreka amateka ! Ibitekerezo biri muri iyo nyandiko bikaba byavuzwe n’umugabo witwa Bizimana Jean Damascène ushinzwe komisiyo yo kurwanya jenoside, uwo mugabo akaba afite impamyabumenyi y’ikirenga yo mu rwego rwa dogitera, ariko ibyo avuga wagirango ni umuturage utarageze mu ishuri! Uyu Bizimana azi neza ko ubwoko butakibaho mu Rwanda rwa Kagame, none atangiye kutwigisha ko izina umututsi ari ryiza cyane ! Izina rishobora kuba ryiza ariko rikanduzwa kandi niko byagenze, iyo uvuze umututsi mu karere k’ibiyaga bigari atari no mu Rwanda gusa, buri wese uryumvise agira icyo yibwira mu bwonko bwe! None se Dr. Bizimana arashaka kumvisha abanyarwanda ko Gitera ariwe waharabitse izina ry’abatutsi ? Nyamara umwami Mutara Rudahigwa niwe wabujije abatware b’abatutsi kwica Gitera, yagize ati : « Aho kwica Gitera, nimwice ikibimutera !»Kuri iyo nyandiko yo mu « gihe.com » umwe mubasomyi yagize icyo abwira Dr.Bizimana kigusha mu ijambo rya Rudahigwa, dore uko yamuhanuye :
Urakoze Dr Bizimana, ni byiza kubwira abakiri bato aho ibi bibazo byose twivurugutamo byavuye. Cyakora ndareba ngasanga ugarukira kuri effects (ingaruka) ari nazo zaje kuba causes (impamvu) y’imvano y'ibibazo u Rwanda rwagize nyuma ya 59. Niba usoma igihe rero nkwisabire uzatekereze ku bibazo akenshi tutibazaho utubwire:
1-Byagenze bite kugirango aba twita ko badukanye ingengabitekerezo bazamure ijwi, ndetse bikagera no muri revolution ya 59? Kuki abo ba Gitera na ba Kayibanda bazamuye amajwi, bagasakuza, ni uko bari baguwe neza? Ni uko nta kibazo cyari gihari? Kuki ibi tutabikoraho ubushakashatsi?
2-Iyo bavuze révolution ya 59 abenshi twumva iyicwa ry'abatutsi kandi ni byo, ariko ntitunareba ukuntu abantu bari barakandamijwe mu gihe cy'ubwami n'ubukoloni, abantu babaga mu ntanzi z'urugo, hari inzara z'urudaca, ubuhake, n’ibindi! Kuba hari abazamuye ijwi bakerekana ko hari igice kinini cy'abaturage cyari kibangamiwe numva ari ibintu byumvikana, kimwe n'uko iyo habonetse abantu bafata intwaro bagatera ingoma y'igitugu nabyo biba byumvikana.
3-Uburyo babikoze, guhamagarira abantu kwica abandi, abahutu kwica abatutsi, ni ubusazi, ni ubugome bukabije. Ndetse n'uburyo byagiye bikomeza gukururukana kugeza muri 59. Gusa rero nibaza niba hari isomo tubikuramo iyo ndebye imitangire y'akazi hano iwacu, uko inzego zihagaze, abaziyobora, igisirikari, igipolisi! Ni bande bafata decisions (ibyemezo)? Open your eyes (nimufungure amaso), Dogiteri, aho ingengabitekerezo ntimaze kwimonogoza muri za structures z'ubuyobozi?
4-Iyo umuntu agiye muri causes lointaines (impamvu za kure) z'icyateye genocide n'ingengabitekerezo yayo umuntu azisanga i Bwami no mu bashefu benshi cyangwa abatutsi bakuru bo mu bihe byashize. Ibi umuntu abibona mu migani myinshi... igaragaza ukuntu umuhutu ari bwenge buke, umuhutu ari biri hanze, umuhutu ari uwo kurya gusa, ari umucakara, atari uwo kuyobora: umugani ngo "utuma abahutu atuma benshi", ijambo "kugira abahutu benshi", n’ibindi.
Ayo se ni amagambo aje ubu? Nakubwira ko abatari bake iyi ngengabitekerezo bacyiyifite. Aha rero umuntu akibaza ati: aho ntidukwiye no gutera indi ntambwe tugashakisha icyateye Gitera kuvuga ibyo yavuze? Niba bataravukanye urwo rwango, aho ntibarebye ibyo ababyeyi babo bagirirwaga bagasanga bageze igihe cyo gufungura umunwa bakatura bakavuga? Aho byagejeje u Rwanda ni habi, ariko kandi uburyo turimo no kugoreka amateka, amateka azabitubaza, dore ko amateka ariryo somo rya mbere!! - Dr Bizimana, urazi neza icyo kugera kuri niveau ya Doctorat bivuga, uzi neza icyo bita critical view ya histoire, uzi neza what being objective means (kugera ku ntego), aho iki si cyo gihe cyo kwinjira muri histoire abantu bagashakisha icyabaye kugirango urwango hagati y'abahutu n'abatutsi rwiyongere....
Aho isoko (imvano) nyirizina ntiyaba iri mu bami n'abatware benshi basangaga umuhutu ari icyo ntazi badashobora gusangira ndetse bagomba no kumukumira ku mutungo w'igihugu? Aho si cyo cyatumye abahutu ba mbere bashoboye kugera mu ishuli no gutekereza batarihanganiye ibi? Byumvikane ko ari abavuye mu iseminari kuko ishuli ry'indatwa ryari iry'abana b'abatware n'abandi batutsi bakomeye, ibi se ni ibyo kwishimira? Ibi se byongeraga ubumwe? Ko nta mutware se cyangwa umwam watuye ngo avuge ko atari byo? Ko ntawerekanye ko ari ivangura? Abazungu bajyaga se kubikomeza iyo abatware bavuga ko atari byo?
Ikibazo gusa n'uko aho abahutu bafatiye ubutegetsi bataruse abo batware bo hambere ahubwo ubugome ubundi bwakorerwaga mu ibanga rikomeye bakabukora ku mugaragaro. Dr Bizimana, reba inzego zacu uko ziteye, ucishe amaso muri services zinyuranye z'igihugu, uzirebe neza uhereye no kuri urwo rwego uyobora, ujye ku za polisi n'inzego za gisirikari, n’ahandi. Ubu tuvuze ko irondabwoko ritwugarije, tukavugako ibi atari ibyo, byakwitwa icyaha, bikitwa ingengabitekerezo. Ninde se utabibona, ni nde se utabizi... ninde se utazi uko akazi gatangwa, ninde se utazi criteria za interviews zikorwa, ni nde se utabona abiga n'ababihagaritse? Ni nde se utabona abarangiza amashuri babona akazi n'abarangiza bakaba nk'abatarageze mu ishuli !
Abari mu kazi ubu, abafite iyo myanya yo hejuru ubu nibo bashobora no kurihira abana babo amashuli meza, bakiga bakaminuza bakaba qualified, bagahabwa akazi... ejo se muzavuga ko izo injustices zose zitagaragaraga, ejo se tuzavuga ngo ibi byose byabaye bitateguwe... Dogiteri...ni uko discours politiques ari politiques nyine naho ubundi icyo nakubwira cyo ni uko ikibazo kuri iyi si ya Rurema ari kimwe: amateka asa n'aho ntacyo atwigisha !
Ubwanditsi


text:
RBC yatabarije abafite indwara zo mutwe ku munsi wabahariwe
U Rwanda rwifatanyije n’Isi kwizihiza Umunsi Mpuzamahanga wahariwe kwita ku buzima bwo mu mutwe, ku wa Mbere tariki ya 10 Ukwakira 2016, hibandwa ku gutanga ubufasha bw’ibanze ku bahuye n’ibi bibazo.
Dr. Yvonne Kayiteshonga, Umuyobozi w’Ishami rishinzwe indwara zo mu mutwe mu kigo cy’Igihugu gishinzwe Ubuzima RBC, yavuze ko uyu munsi wari ufite intego yo guhamagarira buri wese kwirinda ivangura, itoteza n’ibindi bikorwa byose byahungabanya abafite indawara zo mu mutwe.
Yasabye buri wese gutanga ubufasha bw’ibanze kuri abo bantu. Yagize ati “ Si ngombwa ko uba uri umuhanga udasanzwe kugira ngo uhe ubufasha bw’ibanze umuntu wahuye n’ikibazo. Buri wese yabikora, ushobora yewe no kumugira inama yo kubaha muganga cyangwa gufata imiti yahawe.”
Yavuze ko hari ibikorwa byinshi byakozwe hategurwa uyu munsi birimo gutanga udutabo tw’imfashanyigisho, ibiganiro ku maradio no gusobanurira abantu iby’izi ndwara mu nama zitandukanye.
Nkuko bisanzwe ku wa 10 Ukwakira buri mwaka, Isi yose yizihiza Umunsi Mpuzamahanga wahariwe ubuzima bwo mu mutwe. RBC ivuga ko kuri uyu munsi abantu bigishwa bakanasobanurirwa byimazeyo ib’izi ndwara. Insanganyamatsiko y’uyu mwaka igira iti “Twite ku buzima bwo mu mutwe dutanga ubutabazi bw’ibanze”.
Mu Rwanda hari abaganga barindwi b’inzobere mu kuvura indwara zo mu mutwe n’abandi basanzwe bagera kuri 500.
Umunsi Mpuzamahanga wahariwe kuzirikana ubuzima bwo mu mutwe washyizweho n’Ihuriro Mpuzamahanga ry’abaganga b’indwara zo mu mutwe mu mwaka wa 1992, rifite abanyamuryango bagera mu bihugu 150 ku Isi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Amakuru dukesha abantu bitwa abagorozi bazwiho gukoresha ibimera cyanecyane mubijyanye n’imirire ndetse n’ubuvuzi aho batanga imiti ishobora gufasha abarwayi b’inkorora .
Iyi ndwara ishobora kuba ikimenyetso simusiga cy’uburwayi bwo mu myanya y’ubuhumekero. Ituma igikororwa cyangwa umwuka uri mu myanya y’ubuhumekero bisohoka.
Ishobora guterwa n’impamvu zitandukanye :
Uburwayi bwo mu myanya y’ubuhumekero : twavugamo nk’inkorora y’abanywi b’itabi (pharyngite), boronshite (bronchite), umusonga (pneumonie), igituntu, kanseri y’ibihaha, ikintu kidasanzwe cyinjiye mu myanya y’ubuhumekero. Iyo hafashwe imvubura z’amarira biherekezwa n’agakorora kadacika (toux sèche).
Imbaraga nke mu mikorere y’umutima : ni byo bikunze gutera cyane inkorora. Akenshi ni yo iba intandaro y’uburwayi bita « embolie » cyangwa « infarctus pulmonaires ». Iya mbere ni ukwifunga k’umutsi w’amaraso bitewe n’ikintu cyinjiyemo cyangwa umwuka wagiyemo cyane cyane iyo ari uwa azote, wakwinjirira mu myanya y’ubuhumekero cyangwa mu gikomere.
Inkorora ikomotse mu mikorere mibi y’ubwonko : ni inkorora idacika (véritable tic nerveux).
Gusa iyo inkorora irengeje icyumweru, ni ngombwa gusanga umuganga ubihugukiwemo.
Uburyo wakoresha mu kuvura inkorora :
1. Mbere na mbere ni ngombwa gushakisha impamvu y’ibanze yayiteye ikarwanywa.
2. Niba inkorora ari iyo mu muhogo gusa, wapfukira ibitambaro mu muhogo, wabitumbitse mu mazi ashyushye inshuro 2 ku munsi, n’ibindi byo gushyushya mu ijosi mu gihe cya nijoro
3. Niba ari inkorora yo mu gituza, ni ukubipfukira mu gituza no mu muhogo, kabiri ku munsi, no gushyira mu gituza ibitambaro byo buhashyushya mu gihe cy’ijoro
4. Hari umutobe w’umushongi woroheje gukorwa kandi udateza akaga na gake ku wawunyoye, ni uwo gushyira mu mazi ashyushye indimu (inshuro 1 y’umutobe wayo) n’ubuki (inshuro 3 zabwo)
5. Imiti ituma igikororwa gicika : les expectorants (ikoreshwa mu gihe inkorora idacika cyangwa igihe udukororwa ari duke, nk’iyo urwaye asima).
6. Imiti yo gucubya inkorora : les calmants (ikoreshwa nko mu gihe cy’uburwayi bwa kokolishe, ibicurane cyangwa bronchite).
Imiti itera igikororwa gucika :
Basilic : amazi y’amababi bayashyizemo ashyushye bagatereka akanya gato (infusion), kuyanywa
Igihwarara (chardon bénit) : amazi y’imizi yacyo (infusion) na yo bateguye bakoresheje amazi ashyushye, cyangwa amakakama y’uruti rwacyo, kubinywa.
Hysope : amazi yayo babonye babivanze mu mazi ashyuhsye bagatereka umwanya hanyuma bakayungurura (infusion), kuyanywa
Sanguinaire : amazi bacaniranye na cyo bakaza kuyungurura (décoction), kuyanywa
Umucyayicyayi (Citronnelle) : amazi yayo babonye babivanze mu mazi ashyushye bagatereka umwanya hanyuma bakayungurura (infusion) hakoreshejwe amababi, uruti n’inguri yayo, kuyanywa.
Imiti yo gucubya inkorora :
Igitunguru cya onyo : umutobe wacyo, akayiko gato wafunguje amazi, kuyanywa
Igishayote (chayote, chouchoute, christophine) : kunywa amazi y’amababi yacyo (infusion).
Timu : amazi (infusion) y’ikimera cyose, kuyanywa.
Sipure : gukoresha umutobe wayo wakoreshejwe amababi n’imbuto zikiri ntoto.
Intusi : amazi yayo. Ushobora no kuyacanirana n’igikukuri gikeya, hanyuma ugashyiramo ubuki buringaniye.
Mbere yo gukoresha imiti, ni byiza gusanga muganga akabanza kugaragaza icyateye inkorora, kugira ngo hamenyekane n’imiti yo gukoreshwa mu buryo bwiza.
INKORORA N’IMITI YAYO
Amakuru dukesha abantu bitwa abagorozi bazwiho gukoresha ibimera cyanecyane mubijyanye n’imirire ndetse n’ubuvuzi aho batanga imiti ishobora gufasha abarwayi b’inkorora .


text:
Inka igomba kwitabwaho ihabwa ibikenerwa byose ngo itange umusaruro mwiza
Ubworozi bw’inka ni bumwe mu bworozi bukunze gukorwa na bamwe mu Banyarwanda ugasanga hari n’abo bibeshejeho nk’umwuga. Ubworozi bw’inka bukaba bukorwa hafi mu bice by’u Rwanda byose ariko bukorwa ahanini mu Ntara y’Iburasirazuba ahari inka zenda kugera kuri kimwe cya kabiri cy’izorowe mu gihugu.
Ahandi hakunze kororerwa cyane akaba ari mu Majyaruguru y’uburengerazuba bw’u Rwanda,mu bice bya Gishwati. Kugira ngo ubworozi bw’inka buteze imbere ubukora anabone umusaruro ushimishije,hari ibyo agomba kwitaho cyane mu guha igaburo ryuzuye inka ze.
Bwa mbere,mbere yo kuyiha igaburo, inka yorowe neza igomba kuba mu kiraro kiza kandi gisukuye mu rwego rwo kurwanya indwara zitandukanye zaterwa n’umwanda.
Inka kandi igomba kurya indyo yuzuye kandi ihagije. Ibi bikaba biyifasha gutanga umusaruro mwiza,ku zikamwa zigatanga umukamo ushimishije. Mu ndyo y’inka habonekamo ibinyamisogwe n’ibitera imbaraga. Ibinyamisogwe kimwe cya gatatu n’ibitera imbaraga bibiri bya gatatu.
Gusa ku nka zikamwa ho hagomba kwiyongeraho ibyo bita “concentree” kugira ngo umukamo urusheho kuba mwinshi. Ku ngero z’ubwatsi inka yahabwa,harimo sitariya,tiribusakumu,urubingo,imicaca(kikuyu grass),caliandra,mukuna,lesena, n’ibindi bikaba bitera imbaraga. Gusa inka ikaba yongeraho n’ibinyamisogwe kuko ari ingenzi.
Si byiza guha inka cyangwa andi matungo ibyatsi bitose kuko biba bivanze n’imyanda yindi ndetse irimo n’inzoka zishobora kwanduza itungo rikarwara. Umworozi agomba kuhira(guha amazi amatungo)kandi akanitabira kuyavuza . Ikindi akayateza intanga kuko ari uburyo bwiza burinda indwara zishobora gukururwa n’ibimasa byanduye nk’amakore.
Uko wakwita ku nka mu buryo bunoze igatanga umusaruro mwiza
Inka igomba kwitabwaho ihabwa ibikenerwa byose ngo itange umusaruro mwiza


text:
Ibintu bitandatu ugomba kumenya mu gihe urimo kubaka icyuzi:
- koresha ubutaka bwacukuwe mu gukora ibyondo byo kubaka impande z’icyuzi.
- ntugakoreshe itaka ririmo umucanga rifite uduti, imizi, n’ibindi bikoresho bibi kuko biba bizasenyuka kandi bigasigamo utundi tuntu byatuma amazi yihishamo.
- ubutaka bugomba kuba bufatanye, ibi bigerwaho ukandagira rimwe na rimwe bamena amazi ku mpande cyangwa bakoresha isuka.
- inkuta z’icyuzi zigomba kugira kuri santimetero 30 hejuru yaho amazi agarukiye.
- inkuta z’icyuzi zigomba kuba zifite ubuhaname kugira ngo butajya bumanyukira mu mazi y’icyuzi
- uburyo bumwe bwo kureba urukuta rw’icyuzi, ni ukurugendaho gahoro gahoro uturutse hejuru kugeramo hasi . Niba bidashobotse ubwo harahanamye cyane.


text:
Koza ibyombo, guteka, kuvoma,gukoropa, kujyana abana ku ishuri , kumesa niko kazi abakozi bo mu rugo bahuriraho.
Hari abagira amahirwe yo kurambana n’abakoresha babo hakaba n’abatandukana na bo batamaze kabiri bitewe n’impamvu zitandukanye.
Bamwe mu bakozi bo mu ngo bataka ko bafatwa nabi n’abakoresha ndetse hakaba hari indyo zimwe na zimwe batemerewe kuryaho nyamara ari bo baba baziteguye, cyangwa na byo bakabibuzwa.
Umwe muri bo ukomoka mu Karere ka Ruhango mu Ntara y’Amajyepfo, avuga ko kimwe mu bintu byatumye aramba mu kazi ko mu rugo akora ari uko akunda kwigira injiji imbere y’abakoresha be.
Yagize ati “ Sinakubeshya kuva naza muri Kigali maze gukora mu ngo eshatu gusa mu myaka 10 mpamaze, ariko se uragira ngo hari ubundi buryo nkoresha kugira ngo mparambe uretse guhora nigira injiji ku bakoresha banjye?”
Akomeza avuga ko ahantu hose akora yigira injiji ku buryo hari ahantu yakoze bwa mbere yahavuye bazi ko atazi kwandika no gusoma.
Uyu mugabo yemeza ko gukunda ibintu kwa bamwe mu bakoresha bo mu Mujyi wa Kigali ari kimwe mu bituma abakozi bo mu ngo baba incakura.
Uwitwa Kayumba yagize ati “ Reka nkwibwirize ukuri uzi ko njye ngitangira akazi ntari nzi kubeshya cyangwa se kugavura ariko nagiye mbimenya ndetse ndabyiga kubera bamwe mu bakoresha babi nagiye mpura na bo bamfataga nk’aho nanjye ntari umuntu kuko hari n’abatekaga nk’inyama njye bakangurira indagara z’ijana.”
Yemeza ko hari n’aho yagiye gukora akababeshya ko atajya arya inyama n’amafi cyangwa se amagi bitewe n’ubusambo yigeze kubona kuri bamwe mu bakoresha be.
Yagize ati “ Nyuma yo kugira mabuja wabaraga intongo z’inyama buri uko yajyaga kuziteka cyangwa ibisate by’isamake byatumye nanjye mfata umwanzuro w’uko ahantu hose nzajya njya gukora nzajya mbabwira ko ntabirya kugira ngo hato tutazabipfa.”
Uwase Hadidja utuye mu Kagari ka Gatare mu Murenge wa Nyarugenge, we ntiyemeraya n’aba bakozi ashingiye ku kuba abakoresha bose batameze kimwe.
Yagize ati “ Ntihazagire umukozi ubabeshya gutyo none se ko uwanjye yaje akamara amezi atanu avuga ko atarya inyama n’amafi ko yaje kubinyemerera ko abirya nyuma yo kumufata ari kuyijabura mu nkono?”
Nubwo bamwe bahimba amayeri y’uko bazajya bitwara imbere y;abakoresha babo ngo icyo baba bagamije ni ukurambana na bo icyakora ntibihira bose kuko igihe kiragera bagatahurwa.


text:
Ntawabona amagambo yo gushimira inkotanyi zabohoye u Rwanda-Izabiriza
Ubwo mu Murenge wa Ngoma ho mu Karere ka Huye bizihizaga isabukuru y’imyaka 21 u Rwanda rumaze rubohowe, Jeanne Izabiriza, umunyamabanga nshingwabikorwa w’Intara y’amajyepfo, na we utuye muri uyu murenge, yavuze ko nta wabona amagambo yo gushimira Inkotanyi zabohoye u Rwanda.
Mu ijambo rye, Madamu Izabiriza hari aho yagize ati “hari abavuga ngo bamaze imyaka 21, kuko iyayibanjirije yari mibi cyane.†Yunzemo ati “Ubu se umuntu yabwira iki Inkotanyi? Kwandika se birahagije? Kuririmba se birahagije? Gukora ibyiza se birahagije? Gutetesha se birahagije?†Ngo nta wabona amagambo ashimira bikwiye Inkotanyi zabohoye u Rwanda.
Yashimiye Inkotanyi rero zatabaye igihugu igihe cyari cyabaye umuyonga agira ati “Nkotanyi nziza, ni ukuri mbikuye ku mutima mwarakoze. “
Yunzemo kandi ati “Mwishwe n’inzara, mwishwe n’inyota, mwishwe n’imbeho yo mu birunga, mwicwa n’abashakaga koreka u Rwanda, murwana no guhagarika jenoside, ntacyo mufite, ariko mwari mufite mwuka wera, Imana ibari imbere, ni yo mpamvu mvuga ko muri intumwa z’Imana.â€
Eugène Kayiranga Muzuka, umuyobozi w’Akarere ka Huye, na we yashimiye Inkotanyi, ndetse anashishikariza Abanyengoma gukora cyane, kuko ngo kwibohora nyako ari ugutera imbere, ndetse no guharanira ubusugire bw’igihugu kuri buri munyarwanda.
Yagize ati “buri wese ku rwego rwe agomba kumva ko ibikorwa bye bigomba gutera imbere, umunsi ku wundi, akagira intambwe atera, nta gusubira inyuma. Ukumva ko ugomba kurwanya uwo ari we wese washaka kudusubiza inyuma. Igihe cyose ukumva ko kuvugwa neza kw’igihugu, ubusugire bw’igihugu, ari yo neza yawe nk’umwenegihugu.â€
Clip 2
Ibirori byo kwizihiza umunsi wo kwibohora mu Murenge wa Ngoma, byitabiriwe na bamwe mu bahatuye, ariko byitabirwa kurushaho n’abanyeshuri biga mu mashuri abanza n’ayisumbuye yo muri uyu murenge, ndetse n’abamotari kimwe n’abanyonzi bahakorera.
Ibi birori kandi byanaranzwe no gucinya akadiho, haba ku bantu bakuru ndetse no ku bana, haba mu ndirimbo zirata Inkotanyi, mu zirata insinzi, n’izindi.


text:
Mfite umugabo tumaranye imyaka itatu kandi dufitanye umwana umwe.
Mbere yuko tubana sinigeze mbonana (nkorana imibonano) nundi muntu uwariwe wese, urebye ninawe wabinyigishije ariko ntegereza umunezero bajya bavuga ndaheba.
Numvaga bavuga kwishima (kurangiza) kw’umugore namubaza akambwira ngo ni kwakundi numva bimeze nanjye mbifata uko ariko nkabishidikanyaho bitewe nibyo naganiraga n’abandi bagore bagenzi banjye.
Hari umusore twakoranaga hagati aho, w’umwana mwiza cyane kandi akanyereka urukundo muburyo budasanzwe, rimwe dutinda mu biro haribyo anyereka ankozeho numva birahindutse, twikanga twasambanye ariko ibyo yankoreye byambereye nk’inzozi kuko noneho namenye kurangiza icyaricyo.
Narabyicuje ndetse mfata icyemezo cyo kutazabyongera nawe ambera umwana mwiza angendera kure ariko amahirwe menshi twagize nuko yahise ajya kwiga hanze.
Mu mutima nibajije ko wenda ikibazo umugabo wanjye nawe atari azi neza ibyo gutera akabariro ndetse nibyo yambwiye ariko yari abizi.
Natangiye kujya mwereka ko ntanyurwa ariko akanyereka ko ibyo numva ariwo munezero, nakomeje kumwumvisha ko hari ikindi yakora atangira kumbaza ibibazo byinshi asa n’uneka niba hari ahandi mbizi mbona byaba ikibazo kuko narinzi ukuri ndicecekera.
Ikibazo cyaje kuvuka igihe naje gutahurira ko afitanye ubushuti n’undi mukobwa ndetse yanciye inyuma inshuro zitabarika hamwe nawe.
Nisomeye ubwanjye ubutumwa bandikirana bavuga kubyo bakoranye umujinya uranyica cyane cyane aho yabwiraga uwo mukobwa ko ntazi ibintu kandi ko nawe ansondeka kandi ko ntabizi.
Yamubwiye ko iwanjye bitamusaba imbaraga nyinshi.
Mungire inama kuko ibimenyetso nari mfite byicyo kiganiro narabitakaje kugira ngo tube twaganira mubaze ukuntu iyi myaka itatu yanyimye uburenganzira bwanjye nkana. Kuko ndamuzi kubiganiraho ntafite ibyo bimenyetso yampindura umusazi.
Narihanganye bihagije ariko ayo mafuti n’ubugome yankoreye bisigaye bintera kumva ko mfite uburenganzira bwo kuba nanjye namuca inyuma nkabona uwo munezero. Kandi ababinshakaho ni benshi cyane.
Murakoze kungira inama.
Aragisha inama
Mfite umugabo tumaranye imyaka itatu kandi dufitanye umwana umwe.


text:
Umunsi wa 3 w’ Urugendo rwo gusura Israel.
1. Umusozi wa Carmel
Umusozi wa Carmel ni umusozi Umuhanuzi Eliya yakoreyeho umurimo ukomeye ku bwishyaka ry’umurimo w’Imana. Igihe cy’Umwami Ahabu abisirayeli barigometse basenga izindi mana, basenga baali imana yazanywe na Yezebeli wari umugore w’umwami Ahabu.
Eliya yaje kugira ishyaka ahagarika imvura imyaka 3 n’igice, igihe kigeze azamukana n’abahanuzi ba baal ku musozi Carmel bumvikana gusenga bakareba Imana y’ukuri iyariyo yaba ari Uwiteka cyangwa Baal. Ayo makuru tuyasanga mu gitabo cya 1 Abami 18:20-39, Eliya yarasenze umuriro uramanuka utwika igitambo bose bamenya ko Uwiteka ariwe Mana, Eliya yafashe ba bahanuzi bose 850 abicisha inkota izina ry’Imana ya Israel rirongera rirubahwa,
Iyi n’ishusho igaragaza icyo Eliya yakoreye aha hantu
Hari igicaniro gishushanya icyo Eliya yubakishije amabuye 12
Aha hafatwa nko mu ihuriro ry’isi iyo uhari ubasha kureba Isirayeli yose
Iyo uri kuri Carmel uba ureba munsi ikibaya cya megido ariho hari akagezi Eliya yiciyeho abahanuzi babali hafi yaho niho umushunemukazi yari atuye.
Iyo uhasuye uhasanga inyubako y’urusengero mu rwego rwo kugira ngo hatibagirana, Muri urwo rusengero bubatsemo igicaniro kigizwe n’amabuye 12. Ni urwibutso rw’igicaniro Eliya yubatse. Hari igishushanyo cy’umuhanuzi Eliya afatiye inkota hejuru y’umuhanuzi wa baal.
Twahavuye dusura kayizariya yo ku nyanja ya Mediterane. Aho iyo uhageze ubona umujyi wasenyutse. Wari umujyi wubatswe na Herode mu buryo bwo kugaragaza gukomera kwe yahubatse stade nini yo gukoreramo ibirori binyuranye.
Mbere yo gutangira gusura mubanza kwerekwa film igaragaza amateka yaranze uyu mujyi
Aya mashusho agaragaza uburyo abakristo bishwe
Iyi stade niyo biciramo abakristo
Aha niho haberaga amasiganwa y’amafarashi n’indi mikino
Herode yakoze piscine nziza ku nyanja ya Mediterane
Iyo stade kandi niyo biciragamo urw’agashinyaguro abakristo. Babahaga inyamaswa zabitojwe zikabashanyaguriza imbere y’imbaga y’abantu benshi babaga buzuye kur’iyo stade bakiyamirira nk’abareba umupira.
Aho ninaho Pawulo yabohewe azira kubwiriza ubutumwa abanyamahanga. Ahakurwa ajyanywe i Roma kuko yari ajuririye kuri Kayizari Ibyakozwe n’intumwa 27;1-44
Hafi yaho Petero yatangirije itorero i Yopa
Twasoreje ahitwa Jaffa bibiriya ihita i Yopa, Aho hari urusengero rwitiriye intumwa Petero. Ngo aho niho Petero yatangirije ivugabutumwa. Aho i Yopa kandi niho Umuhanuzi Yona yamanukanye agiye gutega ubwato bumujyana i Tarushishi ahunga gutumwa n’Imana Yona 1:1-16
Hari hatuye Koruneriyo umwe Malayika yiyeretse ari gusenga Ibyakozwe n’ Intumwa 10 na Tabita nawe yari atuye aho hafi.
Umujyi wa Telaviv muri iki gihe
Ikigaragara n’uko kuri ubu uyu mujyi utuwe n’abanyamahanga benshi Ambassade z’ibihugu byinshi niho ziri, hari iterambere rigaragara gusa ubuzima bw’abantu baho kubaha Imana ni gute cyane bitandukanye cyane n’abatuye i Yerusalemu.
Tuzakomeza kubagezaho uko uru rugendo ruri kugenda kandi abifuza gusura iki gihugu twabibafashamo.


text:
”Maze nitegereje imirimo yose y’amaboko yanjye n’imiruho yose niruhije nkora , nsanga byose ari ubusa, ari nko kwiruka inyuma y’umuyaga, kandi nta gifite umumaro kiri munsi y’ijuru “. Umubwiriza 2:11
Bibiliya itwereka ibintu byatubera iby’ibyitegererezo mu buzima bwacu bwa buri gihe, mu gitabo cy’ Umubwiriza hatwereka Umwami wari ufite iterambere rihambaye.”Nikoreye imirimo ikomeye, niyubakiye amazu,… “ Yagendaga arondora ibintu byose yari yaragerageje kandi byose bisa rwose n’ ibiranga iterambere turimo muri iki gihe
- Kugwiza ubwenge no kubukarishya cyane (Umubwiriza 1:13)
- Kwinezeza no kwirangaza (Umubwiriza 2:1-3)
- Kubaka amazu meza no gukora ibindi bikorwa by’ iterambere (Umubwiriza 2:4-8) bikamugwiriza ubutunzi n’icyubahiro.
Nyamara nubwo yari yarakoze byinshi bifatwa nk’iterembere hano mu isi , hari aho yageze agereranya byose nk’ubusa.”….Nsanga byose ari ubusa, ni nko kwiruka inyuma y’umuyaga…“ Umubwiriza2:11.Urebye neza usanga impamvu umubwiriza yavuze ayo magambo, ari uko yasanze ibintu byose tuvunikira turi mu isi, hari umunsi tuzabisigira abandi, batabivunikiye kandi yewe bashobora no kutanabikoresha neza.
Ubwinshi bw’ ibintu ntibuha nyirabyo amahoro, akenshi aba ahangayitse, na nijoro umutima we nturuhuke. Nyamara unezeza Imana ni we iha ubwenge no kumenya n’umunezero -Umubwiriza 2:26
Ibi ntibivuze ko abatunze baciriweho iteka, ahubwo ni ukubibutsa ko ibanga ry’ubutunzi ndetse n’ iterambere nyakuri ari ugukora byose mu buryo bunezeza Imana.
Ntabwo Imana yanga ko dutunga ibintu , ishaka ko ibyo iduhaye bitadutandukanya nayo , ahubwo bikadutera kuyishima no kuyubaha. 1 Abakorinto 10:31 “Namwe iyo murya cyangwa munywa cyangwa mukora ikindi kintu cyose ,mujye mukorera byose guhimbaza Imana”.


text:
Ikibazo cy’ uburyo bwo gutera akabariro muri iyi minsi gikomeje gutera intambwe mu gusenya ingo, bitewe cyane cyane n’abagabo batamenya gukora imibonano mpuzabitsina ngo bashimishe abagore babo, ndetse kikaneterwa na none n’abakobwa batazi guhitamo abasore bazi neza icyo gukora, nyamara hari ibimenyetso byakwereka umusore usimbukiwe.
Buri mukobwa anazezwa no kugira umusore ufite igihagararo, ariko ngo ntacyo igihagararo kimaze igihe adashimishije umukobwa mu gihe muribo kwiha akabyizi Ibi(...)
Ikibazo cy’ uburyo bwo gutera akabariro muri iyi minsi gikomeje gutera intambwe mu gusenya ingo, bitewe cyane cyane n’abagabo batamenya gukora imibonano mpuzabitsina ngo bashimishe abagore babo, ndetse kikaneterwa na none n’abakobwa batazi guhitamo abasore bazi neza icyo gukora, nyamara hari ibimenyetso byakwereka umusore usimbukiwe.
Buri mukobwa anazezwa no kugira umusore ufite igihagararo, ariko ngo ntacyo igihagararo kimaze igihe adashimishije umukobwa mu gihe muribo kwiha akabyizi
Ibi nibyo bimenyetso buri mukobwa akwiye kureba mu guhitamo umusore w’inararibonye mu busazwa.uzamushimisha mu buzima bwe bwose!!
Ntahatirizwa gukora icyo adashaka
Umusore w’inararibonye mu gutera akabaririro uzamubwirwa n’uko adakunze guhatirizwa gukora ibintu bitamurimo, ndetse ntanakunze kwerekana cyane cyangwa ngo agaragaze ibimenyetso igihe muri kumwe ko ashaka ko mukora igikorwa, ahubwo arareka ibikorwa bikivugira igihe mu geze mugihe cyo kwiha akabyizi.
Arumvikana
Umusore uzumva ibyo umubwira ndetse akitondera ibyiyumviro byawe igihe muri kumwe,ndetse ntagaragaze ubushake cyane uzamenye ko azi kuryoshya ibibonanompuzabitsina. Aba ategereje kugushimisha igihe mwageze mu gikorwa nyirizina.
Agukunda anagerageza kuzana udushya mu rukundo
Uyu musore igihe cyose agukunda aba ashishikajwe no kugira byinshi azana mu rukundo bidasanzwe. Ndetse uyu mugabo uzamumenyera ku buriri kuko aba yishimye ndetse bikanamurenga.
Akunda kwita kubakobwa cyane
Umugabo cyangwa Umusore udakunze kwita kubakobwa cyane, no mugutera akabariro ntacyo yitaho, akora ibintu nk’umuhango kuko n’ubundi aba ntagaciro aha abakobwa muri rusange. ariko umusore ukunda guha agaciro abakobwa mu buzima busanzwe iyo ageze ku kabariro biba akarusho.
Umusore ukora imyitozongororamubiri
Umusore ukunda gukora imyitozongororamubiri, ni iyo yaba ari ukwiruka cyangwa ubundi bwoko bw’imyitozo ngororamubiri isanzwe, ngo amahirwe mesnhi ni uko aba azi nogutera akabariro agashimisha uwo bagateranye.
Yanditswe na Ndabo LeonceMuhabura.rw
.


text:
Ukwiye kuguma k’umunara wawe ugategereza Imana.
Nzahagarara hejuru y’umunara aho ndindira ( Habakuki 2:1)
J’etais a mon poste, Je veillais. Aya magambo aramfasha cyane. Kuba kuri poste zacu. Habakuki yahagaze k’umunara ategereje kumva icyo Imana imubwira kubyo yayiganyiye. Aha twakwibaza tuti ese twebe twaba dutegerereje he Imana kubyo twayiganyiye? Yongera aravuga ati kandi nzarangaguza ( Je vellais) mu yandi magambo sinzatuza, sinzarambirwa sinzasinzira, sinzahava, kugeza igihe Imana izansubiriza.
Nibajije no ku nkuru z’intumwa aho zari zarasezeranyijwe Umwuka wera zijya kuwutegerereza hamwe mu cyumba cyo hejuru. Imana ishimwe ko itajya ibeshya cyangwa ngo yivuguruze. Ngo hahirwa uwizeye ko ibyo yabwiwe n’Umwami Imana bizasohora. Uwizera rero niwe utegereza Imana. Kugirango rero kwizera kwacu kutanyeganyezwa hari aho bidusaba kuba turi Kuri poste zacu kandi turi maso.
Ntidutegereze amatabaza yacu arimo ubusa nta mavuta arimo. Iyo ifi ivuye mu mazi nta buzima iba igifite habe no kurindwa, iba igiye kuribwa n’izindi nyamaswa, cyangwa bakayotsa, bakayikaranga ifiriti, arinako satani atubona iyo twavuye aho turindira aradukaranga rwose. Burya aduteye turi mu mwanya wacu ntacyo tuba kuko Uwiteka yadukunze akaramata nicyo adukiriza, atanga ingabo nyinshi zigapfa ku bwacu
Aho turindira rero uhakirira n’amakuba. Daniyeli bamugambaniye ku Mwami Dariyo ba batware bakomeye, ariko ahitamo noneho gukaza umuhate wo kujya aho arindira. Umutima we, umubiri we ubwenge bwe, umwanya we, ibimugoye abyegurira Imana. Nayo ihagurutswa no kumurengera.
Aha twakwibaza tuti ese Daniyeli iyo aza kubona agoswe agahunga,akarwana iy"umubiri agatongana, akitotomba, amaganya aho iyo baza kumuta mu rwobo rw’intare ntiziba zaramumize bunguri? Ariko kuko yari mu mbaraga z’umwuka izo ntare ntazo yabonaga yabonaga intare iri muri we, Intare yo mu muryango wa Yuda. Amen
Aha wenda twavuga ngo ko abakristo dusenga ariko tugahora mu ntambara? Yeee ngo iyo turi mw’isi tuba dufashe urugendo mu ntambara. Ibyago n’amakuba by’umukiranutsi ni byinshi ariko Uwiteka amukiza muri byose, kandi na none ubizana azabona ishyano. Tuba mu ntambara ariko Imana iba mu ruhande rwacu ikatuneshereza. Iyo Uwiteka ataba mu ruhande rwacu ababisha baba baratumize bunguri. Ibaze nawe intambara zose Imana yakuneshereje? Ugirango iyo uza kuba utari muri yo ntikaba karabaye?
Aho urindira rero umuntu ahabonera umuti w’ibibazo, byaba urugamba, uburwayi, ubukene, imigisha,......Cya kimuga cyabaga kw’irembo ryiza cyahoraga kuri poste yacyo gitegereje kugirirwa neza, nuko Petero na Yohana bahanyuze cyakira igitangaza cyacyo mw’izina rya Yesu.
Koruneliyo hari poste yahoragaho ategereje Imana, niho Malayika w’Imana yamusanze aramubwira gusenga kwawe n’ubuntu bwawe byazamukiye kuba urwibutso imbere y’Imana.
Umupfakazi yatitirije umucamanza hari aho yahoraga kuri bureau y’umucamanza (Poste) nyamara ikibazo cye cyarakemuwe kubera guhora kuri poste.
Igihe ba Sanibalati bajya inama yo kujya kurwanya ab’iYerusalemu, ab’Iyerusalemu basenze Imana yabo ngo bashyiraho n’abarinzi bo kurinda ku manywa na ninjoro. Ntibarindaga bafite imbunda, amasasu cyangwa ibindi bikoreshwa mu ntambara mu buryo bw’umubiri, ahubwo habayeho gusenga ubudatuza bacanira igicaniro cyabo nuko inkike ziruzura. Ba bakobwa 10 n’amatabaza 5 muri bo niba babaye maso kandi baguma kuri poste zabo. Bibiliya ibita abakobwa b’Umutima.
Yesu yahoraga ku musozi mu mwiherero na se. Uko byabaga bimeze kose uwo mwanya ntiyawuburaga, yabaga afite imbaga nyinshi imugendaho ibabaye ariko uwo mwanya ntawubure. Ubu rero abantu babuze umwanya wo kwegera Imana bakitwaza imirimo itandukanye niyo yaba ari umulimo w’Imana barimo, ariko akanya ko kwihererana n’Imana gusa kakabura. Imana idufashe cyane tuve mu kamenyero, muri rusange, mu bituboshye twigire hirya gato. Ese imbaraga zizavahe? Ese amavuta azavahe? Ese ibitangaza bizakoreka bite? Imana yaratubuze dusubire ku rufatiro.
Dushake Ubwami bw’Imana no gukiranuka ibindi byose tuzabyongererwa. Erega Rusi yakuye imigisha myinshi ku mbuga (Poste) ya Bowazi.
Nasoza nsaba Imana ngo iduhe imbaraga zo kuba ku ma poste yacu muri 2013 kuko ibyo twifuza byose ubugingo, imigisha, ibyo twabuze, ibyo twanyazwe,ibyo tumaze igihe kirekire dutegereje niho biri. Soma indirimbo ya 70 mu Gakiza (Igitabo cy’indirimbo z’Imana). Umwaka mwiza w’amahoro n’amahirwe kuri twese.


text:
Umukobwa wari wararangije kaminuza, wari umaze imyaka 15 ashakisha akazi,atazi kubona amafaranga icyo ari cyo. Umunsi umwe yarafite idolari rimwe gusa, nuko ajya muri restaurant agura ibyo kurya muri ayo mafaranga.
Amaze kubisengera hinjira abagabo batatu bakuze bigaragara ko bashonje cyane, bamusaba ibyo kurya abagirira imbabazi arabibaha bamubwira ko bifuza kumusengera. Nawe ati ‘’ murakoze ariko namwe mukeneye amasengesho cyane ndetse kundusha’’.
Yitegura kugenda ngo abasige aho, bamuha igiceri gishaje cyane aragifata maze ajya kuryama munsi y ‘ikiraro, abona ikinyamakuru ku ruhande agifunguye asanga harimo itangazo ko umuntu waba yaratoraguye igiceri gishaje cyatakaye mu mwaka wi 1955, nakizana azahabwa igihembo cya miliyoni 10 zamadolari . Yajyanye cya giceri maze basanga aricyo bashakaga bamuha miliyoni 10 nkuko babivuze .
Amaze kubona ayo mafaranga yahise asubira kuri ya restaurant ,maze abaza abakira abantu muri iyo restaurant aho ba bagabo bagiye, bamubwira ko bagiye ariko basize bamwandikiye urwandiko rwagiraga ruti iyi ni Imana Data, Imana Mwana n’Imana Mwuka wera. Nta muntu ukorera Imana uzasigarira kubabara,we ubwe abana be ndetse n’abuzukuru be bazaba munsi y’igicucu cy’Isumbabyose.
Ijambo ry’Imana mu BYAKOZWE N’INTUMWA 20:35 haravuga ngo ‘’ nababereye icyitegererezo byose,yuko ari ko namwe mukwiriye gukora imirimo ngo mubone uko mufasha abadakomeye, no kwibuka amagambo Umwami Yesu yavuze ati’’ gutanga guhesha umugisha kuruta guhabwa’’.
Dukwiye kwitoza gukora umurimo w’Imana binyuze mu gutanga,gufasha abababaye,natwe Uwiteka azatwibukire kuri iyo mirimo mu gihe tuzaba tugeze mu bikomeye. Imana dusenga ikora ibikomeye birenze cyane ibyo twe twibwira ndetse n’uko intekerezo zacu zingana.
Iyi nkuru tuyikesha « Christiansinspirational.com ».


text:
Aba ni abayobozi b’imidugudu mu mahugurwa agamije kubibutsa inshingano zabo
Bamwe mu bayobozi b’inzego zibanze by’umwihariko abayobozi b’imidugudu mu karere ka Nyarugenge, umujyi wa Kigali baravuga ko kuba bakorera mucyo bise ikirere ngo biri mubituma batuzuza neza inshingano zabo, bitewe no kuba ibyo bashinzwe ntaho byanditse nkuko mu zindi servisi bigenda bagasaba inzego zibakuriye gushyira mu nyandiko izo nshingano kugira ngo bave muri icyo gihirahiro.
Aba bakuru b’imidugudu bavuga ko kenshi babwirwa ko atari ngombwa ko buri muyobozi ku rwego rw’umudugudu agira inshingano zanditse, kuko ngo bahura na zo kenshi. Ngo ubuyobozi bubabwira ko iyo biyamamaza bazibwirwa, bagahura na zo mu mahugurwa atandukanye arimo ayo bahabwa mbere yo gutangira imirimo, ndetse ko bahura na zo mu mikorere yabo ya buri munsi.
Kuruhande rwabo bakuru b’imudugudu bavuga ko nubwo bahabwa ayo mahugurwa abibutsa inshingano zabo, ngo hari igihe bahura n’ikibazo cyo gucyocyorana n’abo bashinzwe kuyobora, bitewe nuko ngo hari igihe bajya gukemura ikibazo, ugasanga abaturage barabasuzuguye bababwira ko izo nshingano atari izabo.
Umwe muri bo uyobora umudugudu ubarizwa mu muremge wa Nyarugenge udashaka kugaragara mu itangazamakuru yagize ati:” Nkubu hari igihe baduha inshingano zo gufatanya n’ababishinzwe kwishyuza abaturage amafaranga y’umutekano, ay’isuku,…… ibi ntaho byanditse mu mategeko atugenga, nta nubwo biri munshingano zacu ariko tugasabwa kubikora. Bikwiriye gusobanuka n’abaturage bakamenya ibyo dushinzwe kugira ngo bidufashe.”
Undi witwa Mugenzi Makuruki.rw yasanze ku biro by’umurenge wa Rwezamenyo ho mu karere ka Nyarugenge, na we yaduhamirije aya makuru, avuga ko kenshi usanga bacyocyorana n’abo bashinzwe kuyobora kandi bitari bikwiriye.
Yagize ati:” Uwakubwiye ibyo rwose ntabwo yakubeshye. Iki ni ikibazo gikomeye nubwo bagifata nk’icyoroshye. Ese ubundi iyo umukozi usanzwe agiye mu kazi ntahabwa inshingano mu buryo bw’inyandiko kugira ngo hubahirizwe amategeko? Twe harabura iki? Ibi ni byo bituma dusuzugurwa rwose nibabitekerezeho kuko birakabije.”
Ku ruhande rw’ubuyobozi bw’akarere ka Nyarugenge, madamu Jessica Mbabazi ushinzwe imiyoborere myiza muri aka karere avuga ko uburyo abakuru b’imidugudu bajya mu kazi ngo bitandukanye n’uburyo abandi bakozi bajyaho, bityo akaba asanga nta mpamvu yo gusaba ko inshingano zabo zashyirwa mu nyandiko.
Yagize ati: ” Bariya bantu ni abakorerabushake ntabwo bagomba kwigereranya n’abandi bakozi kuko bo bafite sitati ibashyiraho. Inshingano zabo barazizi kuko bazibwirwa mbere yo gutangira akazi, ibyo bavuga ni urwitwazo rwo gutuma batuzuza ibyo bashinzwe.”
Uyu muyobozi akomeza avuga ko niba kudahabwa inshingano munyandiko ari ikibazo kibababangamiye, ngo hazarebwa niba bishoboka ko byakorwa, kurundi ruhande akanenga abavuga ibyo kuko ngo hari abandi bayobozi b’imidugudu bakora akazi kabo neza ngo ni ubwambere yakumva abasaba izo nshingano mu buryo bwanditse.
Nubwo ubuyobozi bw’akarere ka Nyarugenge bubibona uko, ba mudugudu (nkuko bakunze kwitwa) bo bavuga ko gukora utazi inshingano zawe neza bishobora gutuma umuntu agendera mu kigare bikaba byatera bamwe kugwa mu mutego nk’uwo gusinya n’ibyo batazi. Ikindi ngo ni uko hari za raporo zimwe zidakorwa cyangwa zigatinda kuko hari ubwo habaho kwitana bamwana ku bagomba kuzitanga.
Abakuru b’imidugudu na bo bemera ko iyo bari kwiyamamaza imbere y’abaturage, babasomera inshingano zabo, ariko ngo ntibashobora kuzibuka zose kuko nta nyandiko bahabwa ngo zikomeze kubibutsa izo nshingano.
Umwe yagize ati: ”urabyumva nawe uko umuntu aba ameze iyo yiyamamaza ntiyafata ibyo bamusomera byose, ni yo mpamvu nsanga Leta igomba gutanga inshingano ku buryo bw’inyandiko kugira ngo abatowe babe bafite uburyo bwo kuba bakwisuzuma barebeye nyine kuri izo nshingano zanditse bafite. Erega amagambo gusa ageraho akibagirana!”
Itegeko Nº 87/2013 ryo ku wa 11/09/2013 rigena imitunganyirize n’imikorere y’inzego z’imitegekere y’Igihugu zegerejwe abaturage,mu ngingo yaryo ya 217, rivuga ko Umudugudu ari urwego shingiro ry’ubukangurambaga n’ubusabane bw’abaturage ukaba n’ urwego abaturage bagiramo uruhare mu buryo butaziguye mu iterambere ryabo.
Nyamara bamwe mu baturage basanga akajagari, uguhangana, no kutamamenya inshingano birangwa mu mikorere ya komite nyobozi z’imidugudu imwe n’imwe bitatuma ibivugwa muri iyi ngingo bigerwaho.
Muneza Ferdinand
MAKURUKI.RW


text:
Jan 29, 2016 Nicodeme Nzahoyankuye Andi makuru 0
Ku wa 24 Mutarama, 2016, mu itorero rya Revival Palace habereye igitaramo cyo gusezera no guha ubutumwa bwihariye abanyeshuri bitegutegura gusubira ku mashuri mu ntangiro za Gashyantare.
Urubyiruko rw’abakristo bari bateraniye aha rwasabwe kubera urumuri n’urugero rwiza rugenzi rwabo rudakijijwe aho ku mashuri.
Pasiteri Ian TUMUSIIME uzwiho gutera ibiterane mpuzamahanga bikomeye hanze y’uRwanda akaba anafite umuryango w’ivugabutumwa witwa “A LIGHT TO THE NATION AFRICA MINISTRIES” ashingiye ku cyigisho kiri mu migani 29:18 yibukije uru rubyiruko rw’abakristo ko rukwiye kubera urugero rwiza bagenzi babo bigana no kugira iyerekwa kugira ngo ruzabashe kubaho neza mu buzima bw’ejo hazaza.
Yagize ati: «Mugende mube urumuri ku bw’iyerekwa mufite ryo guhindura imibereho yanyu ry’ubuzima bwanyu uko muzabaho, ariko n’iyerekwa ryo guhindura ubuzima bw’abandi mwigana, mubahe iyo mpano y’Imana abandi mugiye gusanga wenda badafite.»
Uyu mushumba yabibukije kandi ko badakwiye kwibagirwa kuzitwaza igitabo cya BIBILIYA twavuga ko gihatse ibindi dore kibumbiyemo ubumenyi bw’ibanze dusanga mu bindi bitabo birimo n’ibyigirwa mo ahantu hose ku isi.
Yagize ati: «Mugiye ku ishuri. Aho gupfunyika gapoti, amakaye, na Supanet gusa; mwongrere ho n’ijambo ry’Imana, Bibiliya.» kuko « ijambo ry’Imana ari itabza rimukira ibirenge byacu.»
Ubu butumwa n’ubwo bwahawe abanyeshuri b’abakristo b’iBusera, ariko twavuga ko bukwiye no kuba impamba ya buri wese witegura gusubira ku ishuri kubera ko uwabitse ijambo ry’Imana muri we ari we urangwa n’ikinyabupfura gitanga ubutumwa twizera ko bwahindura ab’ingeso mbi nko kunywa ibiyobwenge no gukubuta abarimu nk’uko n’uyu mushumba Ian yabigarutseho mu kiganiro twagiranye.
Usibye Pastor Ian wafashe umwanya wihariye mu guha uru rubyiruko ubutumwa, n’abahanzi barimo Nelson Mucyo, Batatu Job, Benigne, Tonny Nkuranga, n’abandi wasangaga bose mu miririmbire yabo bagarukaga ku butumwa bwibutsa abanyeshuri kuzitwara neza ku mashuri.
Twibutse ko abanyeshyuri biteganyijwe ko bazasubira ku mashuri ku ya 02 Gashyantare, 2016.
Nzahoyankuye Nicodème
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Iyo umuntu yubaka inzu,arangije gusinga irangi haba hakurikiyeho kushyiramo amatara,atuma inzu igira urumuri uretse ko n’amarido nayo mu nzu agira uruhare mu kongera ubwiza bwo ku nzu.
Amatara rero ni igice kiri ngombwa mu nzu kuko bitewe n’uko urumuri rwayo arirwo rutuma ibara ry inzu (irangi)rigaragara neza kurushaho.
ikindi ni uko Kugira ngo urwanye kubona inzu yawe yambaye ubusa wataka inzu yawe mu buryo bwinshi nko kuba washyiramo amatara yambitse inzu kandi garagara neza nk’uko bimeze ku ifoto.
Mu gihe inzu yawe ifite irangi ry’ umweru si byiza ko ushyiramo amatara y’ umweru kuko byongera urumuri cyane ukabona inzu yerererana aribyo bituma abayinjiyemo (abashyitsi) bumva batisanzuye kuko baba bafite impugenge zo kuba bayanduza. Ikiza n’uko ushyiramo amatara afite urumuri rusa nk’urwijimye. Hano turavuga nk ‘itari rifite urumuri rw’umuhondo kugira ngo inzu yawe igaragare nk’ishyushye abayirimo bumve bamerewe neza .
Naho ufite inzu irimo irangi ry ‘ijimye washyiraho itara ry’umweru kugira ngo bigabanye kwijima ku inzu mbese umuntu yumve yisanzuye mu nzu.
Mu gihe umaze kubaka inzu yawe ugiye gukora ibyo bita finisaje (finissage)ugirwa inama yo guhera ku irangi, nyuma ugahitamo amatara ajyanye n’amarangi wakoresheje ku buryo ubona bibereye amaso.
Ibyo ukurikiza ushyira amatara mu nzu
Iyo umuntu yubaka inzu,arangije gusinga irangi haba hakurikiyeho kushyiramo amatara,atuma inzu igira urumuri uretse ko n’amarido nayo mu nzu agira uruhare mu kongera ubwiza bwo ku nzu.
Labels: gutaka inzu


text:
Abanyarwanda ngo bakwiye gusezerera inkwi n’amakara bagatekesha Gaz
Minisitiri w’Intebe, Anastase Murekezi arakangurira Abanyarwanda bose gutinyuka uburyo bushya bwo guteka hakoreshejwe Gaz kuko Leta yamaze gukuraho imisoro yayo.
Yabivuze ubwo yifatanyaga n’abaturage b’umurenge wa Bukure mu Karere ka Gicumbi, mu gikorwa cy’umuganda rusange usoza ukwezi kw’Ugushyingo 2016.
Nyuma y’umuganda yabwiye abaturage ko mu rwego rwo kurengera ibidukikije, birinda kwangiza amashyamba bayakuramo inkwi n’amakara byo gucana, bakwiye gukoresha Gaz.
Agira ati “Uretse ko mutabisobanukiwe, ariko n’uburyo bushya kandi bwiza, kubera izo mpamvu, Leta yanakuyeho imisoro yazo (Gaz) kuko ubu zinjizwa mu gihugu ku buntu, bityo bigatuma zihenduka cyane, ugereranyije no gukoresha inkwi cyangwa amakara.”
Akomeza akangurira buri munyarwanda wese gutinyuka gukoresha Gaz kuko uretse kuba ihendutse ihisha vuba ibiryo, ituma kandi uyikoresha agira isuku.
Minisitiri w’Intebe avuga ko abantu bakomeje gucana inkwi n’amakara byatuma byakururira igihugu ubutayu n’izindi ngaruka mbi ku buzima bw’abaturage.
Imibare igaragaza ko kuri ubu Abanyarwanda babarirwa muri 90% bacana inkwi n’amakara. Ariko Leta y’u Rwanda yihaye gahunda yo kugabanya uwo mubare ukagera kuri 50%.
Niyo mpamvu ngo hari gukwirakwizwa Gaz mu byaro ndetse no mu mijyi.
Gusa ariko mu byaro usanga abaturage bavuga ko batabuzi Gaz ndetse n’uburyo ikoreshwa; nkuko Kubwimana Claude utuye muri Gicumbi abisobanura.
Agira ati “Jyewe mbyumva ku maradiyo ariko izo Gaz sindazibona sinzi ngo zinakoreshwa gute. Gusa babidusobanuriye tukabibona, natwe ntitwakwanga kugana iryo terambere.”
Kubera iyo mpamvu inzego z’ubuyobozi n’izabikorera zirasabwa gusobanurira abaturage ubwiza bw’ubu buryo bushya, buzafasha mu gutuma ibidukikije bidahungabanywa.
Leta y’u Rwanda ifite ingamba zo kuba yateye amashyamba ahangana na 30% by’ubuso bw’ubutaka bitarenze umwaka wa 2018. Kugeza ubu ahamaze guterwa ahangana na 29’6%.
Ibitekerezo ( 2 )
Iyi gahunda ninziza arikose gaz igura angahe umuturage ubura amafaranga ibihumbi bitatu byamituwere kumwaka azabona aya gaz ukoreshwa burimusi mubisesengure neza murakoze
Mugihe kubona icuparyagaze bigihenze kurusha gaz ntibizagerwaho naburiwese habanze gahunda yokubona amacupa bizashoboka ntawanga kugera kubyiza ahubwo nuko bihenda hege habanza gutekereza kubacyene nibo biography naho kuba kire biroroshye murakoze


text:
Igisubizo: Itegeko ryo mu Isezerano rya Kera ritegeka Abisirayeli kudashyingirana n’abantu badahuje ubwoko (Gutegekwa kwa kabiri 7:3-4). Ariko, mbere ya byose si ukubera impamvu y’ivanguramoko nkuko bibaho. Ahubwo ni ukubera impamvu zo kudahuza imyemerere. Impamvu Imana yanze uko gushyingiranwa kw’abantu badahuje ubwoko, n’uko abantu bo mu yandi moko basengaga kandi bakaramya ibigirwamana Abisirayeli bashoboraga kureka Imana yabo, mu gihe bashyingiranwe n’abasenga ibigirwamana, abapagani, cyangwa izindi mana. Irindi hame rimeze nk’iryo, riteganijwe mu Isezerano Rishya, ariko ku rwego rutandukanye cyane: “Ntimwifatanye n’abatizera. Mbese gukiranuka no gukiranirwa byafatanya bite? Cyangwa umucyo n’umwijima byabana bite?” (2 Abakorinto 6:14). Nkuko Abisirayeli (abizera Imana imwe y’ukuri) basabwa kudashyingiranwa n’abasenga ibigirwamana, niyo mpamvu Abakristo (abizera Imana imwe y’ukuri) basabwa kudashyingiranwa n’abatizera. N’uko rero, igisubizo cy’iki kibazo, ku buryo bw’umwihariko, ni oya, ariko Bibiliya ntivuga ko gushyingiranwa kw’abantu badahuje ubwoko ari ikosa.
Nkuko Martin Luther King yabyanditse, umuntu agomba gucirwa urubanza kubera imyitwarire ye, ntabwo agomba kuzira uko uruhu rwe rusa. Ntabwo rero umukristo agomba kurangwa, mu buzima bwe, no kurobanura ku butoni bishingiye ku bwoko (Yakobo 2:1-10). Mu guhitamo umufasha, Umukristo agomba, buri gihe kandi mbere yo gutera intambwe, kubanza kumenya neza niba uwo yifuza ko amubera umufasha, yaba yarakiriye agakiza muri Yesu Kristo (Yohana 3:3-5). Kwizera Kristo, bitari ibara ry’uruhu, ni ihame ry’ibanze rya Bibiliya mu guhitamo umufasha. Gushyingiranwa kw’abantu badahuje ubwoko ntabwo ari ikibazo cy’uburenganzira cyangwa ikibazo cyo kwibeshya, ahubwo n’ikibazo cy’ubushishozi, ububasha bwo guhitamo no gusenga.
Impamvu imwe yonyine, ituma gushyingiranwa kw’abantu badahuje ubwoko bigomba gusuzumanwa ubushishozi bwinshi, ni ingorane iyo miryango ishobora guhura nazo, bitewe n’uko hari abandi bantu bakira iyo miryango bigoranye cyane. Imiryango myinshi igizwe n’abadahuje ubwoko, ijya ihura n’ibibazo by’irondamoko kandi igitangaje, bigakorwa rimwe na rimwe n’abo mu miryango abo bashakanye bakomokamo. Hari n’indi miryango igizwe n’abo badahuje ubwoko, bahura n’ingorane, iyo abana babo bafite amabara ry’uruhu atandukanye, bakomora ku babyeyi babo cyangwa se iyo bamwe muri abo bana badasa n’abo bavukana. Imiryango nk’iyi ikeneye kubanza gutekereza kuri ibi bibazo no kubyitegura, mbere yo gufata umwanzuro wo kubana. Na none, inzitizi iri muri Bibiliya, yerekeye umuntu Umukristo ashobora gushakana nawe, kandi agomba nawe kuba umuntu umwe mu bagize Itorero rya Kristo.
Ikibazo: Bibiliya ivuga iki ku gushyingiranwa kw’abantu badahuje ubwoko?
Igisubizo: Itegeko ryo mu Isezerano rya Kera ritegeka Abisirayeli kudashyingirana n’abantu badahuje ubwoko (Gutegekwa kwa kabiri 7:3-4). Ariko, mbere ya byose si ukubera impamvu y’ivanguramoko nkuko bibaho. Ahubwo ni ukubera impamvu zo kudahuza imyemerere. Impamvu Imana yanze uko gushyingiranwa kw’abantu badahuje ubwoko, n’uko abantu bo mu yandi moko basengaga kandi bakaramya ibigirwamana Abisirayeli bashoboraga kureka Imana yabo, mu gihe bashyingiranwe n’abasenga ibigirwamana, abapagani, cyangwa izindi mana. Irindi hame rimeze nk’iryo, riteganijwe mu Isezerano Rishya, ariko ku rwego rutandukanye cyane: “Ntimwifatanye n’abatizera. Mbese gukiranuka no gukiranirwa byafatanya bite? Cyangwa umucyo n’umwijima byabana bite?” (2 Abakorinto 6:14). Nkuko Abisirayeli (abizera Imana imwe y’ukuri) basabwa kudashyingiranwa n’abasenga ibigirwamana, niyo mpamvu Abakristo (abizera Imana imwe y’ukuri) basabwa kudashyingiranwa n’abatizera. N’uko rero, igisubizo cy’iki kibazo, ku buryo bw’umwihariko, ni oya, ariko Bibiliya ntivuga ko gushyingiranwa kw’abantu badahuje ubwoko ari ikosa.


text:
Kwita izina2016: Abakerarugendo bari kwerekwa ibitatse Pariki y’ibirunga
Mu rwego rwo kwizihiza umunsi mukuru wo kwita izina abana b’Ingagi ku nshuro ya 12, hateguwe ibikorwa bitandukanye byo kubimburira uwo munsi mukuru.
Bimwe muri ibyo bikorwa Harimo igikorwa cyabaye kuri uyu wa gatatu tariki 31 Kanama 2016, cyo gusura Inyoni, inkima n’ingagi, ziri muri iyi parike y’ibirunga iherereye mu Karere ka Musanze mu Murenge wa Kinigi, Akagali ka Nyabigoma, Umudugudu wa Kabatwa.
Kigali today, yakurikiraniye urugendo rwo gusura inkima mu mafoto, kandi ikazakomeza kubakurikiranira ibindi bikorwa bijyanye n’igikorwa nyiriza kizagenda.
Wifuza kureba andi mafoto menshi kanda AHA


text:
"Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza,ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu,ntirwishimira gukiranirwa kw’abandi ahubwo rwishimira ukuri,rubabarira byose, rwizera byose, rwiringira byose, rwihanganira byose" -1 Abakorinto 13:4-7
Urukundo rw’ ukuri muri iki gihe rugenda rushira mu bantu kubera isi igenda ihinduka cyane abemeye guhindukana nayo ikabakamuramo impano ikomeye Imana yaduhaye ariyo "Urukundo", impamvu dukwiye gukundana nyabyo ni uko Imana nayo yadukunze mbere.
Urukundo Imana yatanze, ni uko umuntu wese akwiye gukunda mugenzi we, ntabwo ari ubushake gukundana ahubwo ni itegeko ry’ Imana. Yesu yarategetse aravuga ati "mbahaye itegeko rishya: mukundane nkuko nabakunze, mugomba gukundana" - Yohana 13:34.
Niba uhamya ko uri umwizera wa Yesu, ukwiye gukunda abandi waba ubikunze cyangwa utabikunze kandi ukabakunda nkuko Yesu yadukunze. Ibyo bivuze ko ugomba kubemera byuzuye,kubakunda nyabyo ntacyo urebeyeho,kubababarira no kububaha ukamenya ko bafite agaciro gakomeye imbere y’ Imana.